text:
Fótbóltsvenjing er heilivágur fyri kvinnur við ov høgum blóðtrýsti
Magni Mohr, leiðari á Deplinum fyri Heilsu- og Almannagransking og verkætlanarleiðari, metir úrslitini at verða ein stórsigur til Heilsufótbóltskonseptið. Hetta er fyrstu ferð, at hann og hansara samstarvsfelagar vísa langtíðarárin av fótbóltsvenjing í einum kvinnuligum sjúklingabólki.
Í stuttum luttóku 31 kvinnur í aldrinum 35-50 ár við ov høgum blóðtrýsti í 1 ára fótbóltsvenjing, har vant varð 1 tíma 2-3 ferðir um vikuna. Úrslitini vísa, at hesin viðgerðarháttur virkar sum breiðspektraður heilivágur við jaligum árinum á blóðtrýst, feittprosent, feitt í blóðinum, beinagrindstættleika og kropsligan førleika.
”Kanningin vísir týðuliga, at kropsliga óvirknar kvinnur við ov høgum blóðtrýsti hava stórt gagn av fótbóltsvenjing, og tískil kann hesin venjingarhátturin nýtast sum viðgerð ella partur av viðgerðini av hesum sjúklingabólki” sigur Magni Mohr.
Brúka heilsufóltbólt ella líkandi bóltspøl at minka um lívstílssjúkur
Nýggju úrslitini, saman við kanningum seinastu 15 árini, vísa, at bóltspøl kunnu nýtast sum munadygg fyribyrging og viðgerð av fleri lívstílssjúkum sum t.d. hjarta-kar sjúkum og typu 2 diabetes. Samstundis er greitt, at hesin venjingarhátturin gevur eina meira breiðspektraða minkan av riskikotættum fyri hjarta-kar sjúkum og typu 2 diabetes enn traditiónel medisinsk viðgerð ger, sigur Magni Mohr.
”Bóltspøl er bæði venjing við høgan pulsi, orkukrevjandi úthaldnisvenjing og styrkivenjing, og hetta er frágreiðingin uppá, at vit síggja so breiðspektrað úrslit á heilsustøðuna hjá kropsliga óvirknum og sjúklingabólkum, sum nú fleiri enn 100 vísindaligar kanningar hava víst” sigur Magni Mohr.
”Samstundis er talan um ein venjingarhátt, sum nógv fólk tíma, og sum vit hava góðar karmar til í Føroyum. At hetta ber til at gjøgnumføra í verki, vísa okkara kanningar eisini”, sigur Magni og vísir til samstarvsverkætlanina við Fótbóltssamband Føroya har fleiri enn 800 føroyingar tóku lut.
Kvinnurnar gjøgnumførdu 130 venjingar á ein tíma í eitt ár
Kvinnurnar í nýggju verkætlanini vandu 2-3 ferðir um vikuna í 1 ár ella samlað 130 venjingar á 1 tíma. Vant varð úti í øllum veðri, og allar venjingar vóru ”superviseraðar”.
Samanborið við ein kropsliga óvirknan kontrolbólk, so høvdu fótbóltskvinnurnar sera jalig árin á miðalblóðtrýstið (minkan á 9 mmHg), feittvekt (minkan á 3,1 kg), feitt í blóðinum (minkan á 0,3 mmol/l), beinagrindavekt (øking á 70 g) og kropligt úthaldni (øking á 120%).
Kanningin varð framd á Deplinum fyri Heilsu- og Almannagransking á Fróðskaparsetrinum í samstarvi við Peter Krustrup á Syddansk Universitet og granskarar á Ríkissjúkrahúsinum í Keypmannahavn. Magni Mohr, leiðari á nýggja Deplinum gleðist um, at hetta er ein depilsverkætlan har granskarar á Fróðskaparasetri Føroya, Deildini fyri Arbeiðs- og Almannaheilsu og Landssjúkrahúsið arbeiða tætt saman. Umframt Magna Mohr eru føroysku granskararnir May-Britt Skoradal, Pál Weihe og Jann Mortensen.
Verkætlanin er vorðin til í samstarvi millum granskarar á Fróðskaparsetri Føroya, Deildini fyri Arbeiðs- og Almannaheilsu og Landssjúkrahúsinum. Kanningin, sum er stuðlað úr Granskingargrunninum, verður almannakunngjørd í vísindaliga grein í dag í tíðarritinum Scandinavian Journal of Medicine and Science in Sports (les samandrátt av greinini). Les um verkætlanina her og samrøðu við Peter Krustrup, sum er ein av granskarunum.


c: text/html

text:
23. Apr 2018
Kunnandi fundur fyri forelddrum
10. Apr 2018
Í kvøld var árliga konsertin vid tónleikabreytini úr Námi X í Reinsarínum.
Hetta gjørdist enn einaferð ein ógloymandi og innilig løta saman....
07. Apr 2018
Herfyri var náttúru-og djórabreytin í Nám X og ruddaði í Kaldbaksfirði.
Breytin er við í "clean the oceans", ið m.a hevur til endamáls......
10. Mar 2018
Trøllakend ljóðføri við gandakendari føroyskari ljóðmegi úr náttúrunnar heimi.....hetta vóru bert nøkur minni, ið ristu seg í sinni á næmingunum í Eysturskúlanum í gjár. Ein framúr góð og serstøk løta........
10. Mar 2018
Hesa seinastu vikuna hevur tónleikabreytin í Nám X havt forvitnisliga verkætlan - tey skuldu gera...
24. Feb 2018
...
21. Nov 2017
Jólaroyndin er frá og við týsdegnum 28. novembur til og við fríggjadagin 1. desembur.Royndarskemaini eru viðheft. Tvey skema, eitt fyri víðkaðu lærugreinarnar og eitt fyri fráfaring lærugreinarnar. ...
01. Nov 2017
Listabreytin setti sær fyri at tilevna eitt spøkilsishús í Eysturskúlanum í sambandi við, at ’Halloween’ dagurin var í vikuni.

robotstxt: allowed

filter: keep


text:
Stovnan
Tórshavnar Bátafelag varð endurstovnað 21. februar 1998 í “Müllers pakkhúsi”. Tað vóru Kartni S. Olsen og brøðurnir Heðin og Øssur Hjalt, sum tóku stig til stovnanina.
Endamál
Er at fylkja allar bátaeigarar og bátaáhugaðar, at skipa fyri felags tiltøkum, at veita tænastur til limir eins og vitjandi bátaeigarar og annars at tæna áhugamálum limanna innan- sum uttanlands.
Limir
Limur kann gerast einhvør bátaáhugaður, sum gongur undir lógir felagsins. Felagið hevur fingið dygga undirtøku. Limatalið er farið upp um 700 limir. Teir búgva kring allar Føroyar. Ja, enntá í Kina og USA. Hetta ber boð um eitt vælumtókt og virkið áhugafelag.
Limagjald
Á aðalfundi felagsins sep. 2014 var limagjaldið ásett til 300,00 kr. árliga.
Limakort
Limir í bátafelagnum fáa avsláttur frá fyritøkum í kommununi av keypi av útbúnaði, ið náttúrliga hoyrir báti og veiðu til.
Avslátturin fyri 2013 fæst bert við at framvísa hvíta limaprógvið, ið er avtalaði liturin við fyritøkurnar.
Kortið ber prógv um goldið limagjald. Limagjaldið er sum oftast vunnið aftur eftir einum keypi.
Kortið fært tú einans niðri í felagshølunum við at vísa gjaldskvittan.
Ávirkan
Felagið virkar fyri at betra um umstøðurnar hjá bátaeigarum. Felagið hevur gjørt sína ávirkan fyri m.a. at fáa ravmagn og vatn lagt út á allar bátabrúgvar. Eftir áheitan felagsins hevur havnanevndin sett bryggjuplássið undir el- og vatnhúsinum niðanfyri felagshúsið í Vágsbotni av til vaskipláss eins og úr-/umborðskipan fyri bátar.
Umhvørvi
Umhvørvissetningurin hjá felagnum er at halda pláss og bátahavnir so reinar sum yvirhøvur gjørligt. Felagið hevur gjørt sína ávirkan galdandi í sambandi við oljudálking. Vágsbotnur er blivin ein perla í høvuðsstaðnum.
Felagshús
Bátafelagið heldur til í Vágsbotni Bryggjubakki 20. Á aðalfundi felagsins í 2003 varð samtykt at seta pening í grunn til at útvega felagnum egin felagshús, ístaðin fyri at leiga.
Felagshúsið var formliga avhendað frá Búsetur til bátafelagið tann 28. juli 2014. Sum ikki óvanligt í byggimálum er bygningurin leveraður við “mangulslista”. Í næstum verður skipað fyri at sjálvboði arbeiði við at innrætta 2. og 3. hædd sett í verk.
Tænastur
Karmar eru skaptir fyri bátavitjanir. Í felagshølunum er serstakt innrætta á 3.hædd trý brúsurúm við wc og møguleika fyri at vaska og turka klæðir. Føroyingar eins og útlendingar, ið koma at vitja bátafelagið, fara at hava stóra gleði av hesum góðu umstøðum.
Loksins eftir áhaldni hevur tað eydnast felagnum at fáa havnina at seta upp gjalds el- og vatnpostar á bryggjukantinum í Vágsbotni til vitjandi bátar.
Vitja allar oyggjar
Eitt av mongu málum felagsins er at vitja allar havnir og oyggjar í Føroyum innan eitt rímuligt áramál.
Felagið hevur fyriskipað felags siglitúrar/vitjanir, m.a. suður til Trongisvágs at vitja bátafelagið Naddod inni á Tanganum, útferðartúrar eru gjørdir til Kollafjarðar, Selatraðar, Svínoyar, Oyndarfjarðar,unoyar, Hest, Vestmanna, Gøta, Klaksvík, Streymoy, Vágoy, Sandoy o.fl.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Forsíðarss
04. Sep 2008
Nýggjur leiðari settur í Látipípuni
Á bygdarráðsfundi 26.08.’08 varð einmælt samtykt at seta Onnu Dalsgaard í starv sum leiðari í Látipípuni. Anna Dalsgaard byrjar í starvinum 01.10.’08. Anna Dalsgaard er útbúgvin námsfrøðingur og hevur starvast sum stuðul, námsfrøðingur og varaleiðari. Í løtuni arbeiðir hon sum námsfrøðingur og er álitisfólk á
19. Aug 2008
Dagtilhaldið byrjar aftur
Mikudagin 3. september byrjar Dagtilhaldið aftur aftaná summarsteðgin. Dagtilhaldið heldur til inni á Fjørð, á Ovara vegi 50. Nú verður opið mikudagar kl. 14.30 - 17.30. Ynskja fólk at verða heintað/-ur við bussi, ber til at ringja á tlf. 217752.
15. Aug 2008
12 næmingar í 1. flokk
Tá ið skúlin byrjar aftur mánadagin 18. august, vera 12 næmingar í 1. flokki. Næmingatalið í ár er pr. 1. februar uppgivið at vera 194. Møguliga verður endaliga talið 192, tá ið næmingatalið 1. septembur enn einaferð verður latið MMR. 3. sept 2008 var
14. Aug 2008
Fiskivinnuskúlin byrjar aftur mánadagin
Skúlagongdin á Fiskivinnuskúlanum byrjar aftur mánadagin 18. august, tá 22 nýggir næmingar koma á skúlan. Umleið tveir triðingur av nýggju næmingunum eru úr Vestmanna, meðan hini koma aðrastani frá. Næmingatalið á skúlanum hevur verið rættiliga støðugt seinastu árini, men kvinkar spakuliga uppeftir. Talið liggur vanliga
14. Aug 2008
Skivan latið upp í Vestmanna
Í morgun lat nýggjur handil - Skivan - upp í Vestmanna. Handilin er við Bakkaveg 41. Í handlinum fáast bakaravørur, umframt matvørur og aðrar vørur til húsarhaldið. Frá Vestmanna Kommunu ynskja vit tillukku og góða eydnu við handlinum.
13. Aug 2008
Skattainntøkan fyrra hálvár í ár
18. Jul 2008
Konsert við Boys in a Band
Leygardagin 19. juli kl. 7. á morgni verður konsert við Boys in a Band á Reyða Torgi. Konsertin er partur av eini konsertferð kring alt landið. Teir byrja í Havn fríggjadagin og við hjálp frá bili, tyrlu, báti, motorsúkklu, skateboard og renniskóm fara teir at
14. Jul 2008
Broyttar avgreiðslutíðir
Galdandi frá 11. august 2008 verða avgreiðslutíðirnar hjá Kommunuskrivstovuni hesar: mánadag til fríggjadag: kl. 9.00 - 15.00
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Foreldur at ungum á prutli
Norðurlendsk hagtøl vísa, at prutl er vandamesta akfarið. Verður hugt at , hvussu nógvar vanlukkur henda við t.d. súkklum, bilum og prutlum í mun til, hvussu nógvar kilometrar tey koyra, so er prutlið vandamesta akfarið av øllum. Tað er meira enn 10 ferðir vandameiri at koyra á prutli enn at vera til gongu ella at súkkla. Og tað er meira enn 100 ferðir vandameiri at koyra prutl enn at koyra bil. (Keldur: Sikker Trafik og Trygg Trafikk)
Hóast aldursmarkið fyri at koyra á prutli er 16 ár, sæst á hagtølunum, at eisini ungfólk, sum eru væl yngri verða løstað í ferðsluvanlukkum á prutli.
Tín leiklutur
Barnið lurtar eftir tær, og tín leiklutur sum foreldur er umráðandi, tá ung skulu koyra trygt. Tað er týdningarmikið at gera greiðar avtalur og tosa um, hvat er loyvt, og hvat ikki verður góðtikið.
Ungfólk hava tørv á greiðum leiðreglum og hjálp at gera av, hvat er rætt og skeivt. Vís áhuga, tá barnið greiðir tær frá sínum ynski at koyra prutl og set orð á tínar stúranir. Ungfólki vantar ofta dirvi at siga frá yvirav vinfólki, og tí kann vera lættari hjá teimum at brúka strong foreldur sum umbering, heldur enn at vísa á egin mørk.
Hygg at filmi um at vera foreldur at ungum í ferðsluni.
Gerið avtalur
Ger greiðar avtalur við barnið, so eingin ivi er um, hvussu mann ber seg at í ymsum støðum. Tað kann t.d. vera avtalur um altíð at nýta hjálm, ikki at koyra ávirkað/ur og ikki at koyra uttan at hava koyrikort. Avtalið eisini, hvørjar avleiðingarnar eru, um avtalurnar verða brotnar. Minn barnið á avtalurnar við jøvnum millumbilum, so tær ikki verða gloymdar.
Tryggja tær, at bæði tú og barnið kenna og virða reglurnar, sum eru galdandi fyri prutl.
Les um reglur fyri lítið prutl ella reglur fyri stórt prutl.


text:
Frítíðarklubbin Eysturoy er partur av eind 9 í Trivnaðardeplinum.
Samband fæst við eindarleiðsluna her
Frítíðarklubbin Eysturoy
Heiðavegur 37
600 Saltangará
Frítíðarklubbin heldur til í hølum hjá Verkhúsinum Stíggi í Saltangará, og er fyri vaksin við menningartarni, tey møtast har eitt kvøld um vikuna frá 19.00-22.00. Skrá verður gjørd eina ferð um mánaðin, har ymiskt er á skránni. Hugnakvøld, út at bowla, út at eta, filmskvøld, spurnarkappingar, bindiklubbur, spælikvøld o.s.v.
Trý starvsfólk arbeiða í frítíðarklubbanum í Eysturoy
Dagført tann 23-08-2016


text:
Á øðrum sinni varð tónleikatiltakið MíttLand hildið á Femøren á Amager í Danmark, hesuferð við tveimum pallum, einum úti og einum inni, í tveir dagar.
Gamaní er betri tamarhald á veðri, ljóði og pylsusølu, tá størsti pallurin er innandura í risatjaldi, men tá er uttandurakenslan, grøna grasið, sólsetrið og leyvið í trøðunum slept. Tó, í fjør var MittLand hildið seinni í september, og tað bleiv rættuliga kalt í myrka skugganum, tá sólin setti, meðan Oyrarsund hómaðist í baksýni. Tað bilti so ikki í ár. Og enn var grøna grasið og Volkswagen-pylsuvognarnir ikki langt frá tjaldinum. Deiliga retro.
Eins og lítli Bjartur, omanfyri, kundi tú ganga inn og út, uppliva intima pallin undir trøðunum uttanfyri, við einum heitum fronskum hundi í hondini, fiskasúpan til tey vaksnu frá Jan, ella bara fara inn í tjaldið og ganga mitt millum risastóru hátalararnar hjá Hjalmari Hvítklett,
- og akkurát í hesum lamiterandi krossfelti hoyra Swangah við besta dreiv, eg minnist meg hava hoyrt, síðani eg legði seinastu plátuna á plátuspælaran, Paul’s Botique hjá Beastie Boys í 1989.
Løgmaður byrjaði. Hann hevði Pál Joensen og tjúgu sendimenn við sær. Hetta hava tey dugað væl, fólkini aftanfyri MíttLand, at fáa kend fólk at møta til tiltakið.
Síðani spældu Hallur, Uni, Lena og Stanley hvør í sínum lagi eina vælvalda viftu av country, blues, tíðarleysum singer-songwriter, vísum og George Harrison tulkingum, sum skræddarseymað til høvið, pallin og publikum.
Við besta ljóði og tónleiki í baksýni, eru føroyingar, lesandi og bankastjórar, komin at møta hvør øðrum. Tað er forgrundin og liggur fremst fyri hjá øllum, at møtast. Menniskjan er ein sosial vera. Eisini føroyingar í útlegd við Oyrarsund.
So skrúva Rock Mamas hart frá í stóra tjaldinum. Tær eru Guðrun Sólja Jacobsen, Linda Andrews og Anna Nygaard, sum eisini kallar seg Faroe, og tók øll á bóli. Í føroyska tónleikasummarinum, har vit hava hoyrt nýggjar vælsmurdar konstellasjónir, sum Flammu og Halleluja Sofus, er Anna Faroe í Rock Mamas, tað mest sannførandi í ár, kanska tí tað var so ovæntað. Og júst hetta við tí óvæntaða er altíð spennandi á livandi konsertum.
Seinastu, at leggja lok á fríggjadagin við summarsliga Oyrarsund, vóru TÝR, sum eg fyrstu ferð hoyrdi saman við dønum og grønlendingum á Listastevnu Føroya í Ítróttarhøllini á Halsi í 2001. Hesi mongu árini síðan túsundáraskiftið hava teir í TÝR uttan íhald spælt tónleik, givið út fløgur og turnérað og fingið tað at borið til at liva av tónleiki, uttan at ganga til grundar og geva seg yvir til innihaldsleysa handilslívið. Sum eingin annar føroyskur bólkur kunnu TÝR geva eitt sjov, ið er innstillað sum ein tíðarbumba, frá byrjan til enda, íroknað headbang við langa hárinum upp í loft, allir í takt. Einasta atfinngin er, at Paul Watson, sitat: “denn lortendi”, varð nevndur tvær ferðir. Tað eru TÝR ov góðir til. Men kanska var høvið ov stuttligt til at lata vera.
Meðan fríggjadagurin var tættpakkaði konsertdagurin við saft og kraft, var leygardagurin meira isi. Byrjað var longu eftir middag við Jógvani Zachariasen, sum eisini sýnir breiddina í tiltakinum MíttLand. Vælfagnaði Halleljua Sofus slapp upp á stóra pall eins og øll hini. Onkrar broytingar vóru í skránni, m.a. Annika Hoydal, sum ikki kom á pall fyrr enn móti endanum, tá leið móti midnátt. Men aftur her, tað bilti ikki petti, tí fólk vóru komin at hugna sær, møta vinfólki og gomlum skúlafeløgum, tú ikki hevði sæð í ein mansaldur. Og stóra aldursspjaðingin gjørdi upplivingina enn betur, so eg ikki tók mær tykni av, at onkur segði, at nú var útselt í barrini. Í stundini var hin fryntligi kokkurin Jan har við einum bikari av fiskasúpan.
Eftir stuttligan felags-rópi-í-telti-øl-sang við Anfinni og Niclas Hera, tóku Eyðun Nolsøe, Terji Rasmussen og Kim Hansen seinastu vakt á Oyrarsundspallinum. Havi hoyrt teir fyrr á hesum leiðum, eisini á Loppen, og eri enn sannførdur um, at eingin ger teimum kynstrið eftir, at fanga eitt føroyskt publikum. Eingin. Hetta er dystur á heimavølli til minsta smálut, serliga kunstpausur og fingrapeik frá dirigentinum Terja. Alt er uppá pláss og teir levera vøruna. Hvørjaferð. Uppgávan er at halda støðið, dreiv og engasjemang. Tað gjørdu teir tríggir í yvirflóð.
Og at enda savnaðust øll at syngja Mítt Land hjá Eyðuni, sum er eitt skup fyri henda festival í fremmandum, og so hátíðarliga tjóðsangin, sum var tað ein fótbóltsdystur á miðjari nátt. Ballið lokið og ikki eitt eygað turt. Akkurát sum tað skal vera. Emblematiseraðu tjóðskaparligu konvensjónirnar eru ikki til diskusjón. Tær eru bara har. Mitt millum føroyingar í Danmark.
Takk fyri hesuferð, vónandi síggjast vit enn fleiri næsta ár.
Myndirnar tók Bjartur Vest


text:
Gjaldoyrahandil við gildistíð (valutatermin)
Í gjaldoyrahandli við gildistíð verður handlað við einum gjaldoyra ímóti einum øðrum gjaldoyra. Ein handil við gildistíð er ein bindandi avtala millum fyritøkuna og BankNordik um keyp/sølu av einari upphædd í einum gjaldoyra móti gjaldi í einum øðrum gjaldoyra ein ávisan dag frammi í tíðini ella tíðarskeiði.
Handil við gildistíð gevur tær:
- Ein smidligan gjaldoyradekning
- Møguleika fyri at betra títt gjaldføri
- Kendan avrokningarkurs
Tað merkir fyri teg, at:
- Tær ikki nýtist at kenna nágreiniliga tíðspunktið fyri tínar inn- og útgjaldingar fyri at fremja handil við gildistíð.
- Tú bindur ikki pening í gjaldoyra, áðrenn tað er neyðugt
- Kostnaðurin fyri at dekka tín gjaldoyraváða verður avmarkaður mest møguligt


text:
Klokkan 9 fyrrapartin byrjar árligi fundurin millum uttanríkisráðharrarnar í Danmark og Føroyum, Anders Samuelsen og Poul Michelsen.
Á skránni er føroyska ynskið at broyta uttanríkispolitisku lógina, verju- og trygdarpolitisk viðurskifti, føroyska umsóknin um limaskap í norðurlendska samstarvinum og sínámillum kunning.
Klokkan 10:30 verður tíðindafundur í Tinganesi. Eftir tíðindafundin fer Anders Samuelsen í Løgtingsins uttanlandsnevnd.
Umframt fundirnar við Poul Michelsen og uttanlandsnevndina hevur Anders Samuelsen eisini tikið lut í ráðstevnuni Arctic Hubs, sum er í Norðurlandahúsinum. Hann fer aftur til Danmarkar í kvøld.


text:
Eyðun Muller Thomsen og Vanja Vukotich eru vertir í komandi seks Mús-sendingunum, sum verða sendar mikukvøld í Kringvarpinum (Myndir: Birgir Kruse)
Komandi seks mikudagarnar fer Kringvarpið aftur at senda ungdómssendingina MÚS, sum Bárður Eklund skipar fyri. MÚS er ein tónleikasending, har ung vísa nýggjastu videoløgini úr útheiminum, men eisini úr Føroyum. Umframt samrøður við føroyskar tónleikarar, eru nasadjørv innsløg við orðalagi, sum bara ungdómurin brúkar og skilir. Sum ellismerktur útvarpsmaður kann eg ikki annað enn siga, at soleiðis eigur helst at vera.
Nú MÚS fer í luftina í nýggjum hami, bjóðaði Helena Dam á Neystabø, landstýriskvinna í mentamálum, vælkomin í Norðurlandahúsinum, har ungu fólkini aftan fyri sendingina høvdu riggað til, so vit kundu fáa ein brellbita og skifta orð við tey.
Kringvarpsstjórin Annika Mittún Jacobsen greiddi eisini frá um ungdóm sum krevjandi og kræsnan málbólk og bjóðaði teimum vælkomin í Kringvarpið, sum ikki hevur havt so nogv til teirra og so slettis ikki á føroyskum. Í somáta eitt næsadjarvt nýbrot í føroyskum miðlum.
Í innbjóðingini varð sagt, at "mýsnar og rotturnar eru 100% føroyskar, hava verði kring alt landið, eisini í Klaksvík og Norðuroyggjum, og hava stórar altjóða royndir. Tær hava millum annað fingið serliga upplæring frá serfrøðingum frá bæði Danmarks Radio, Kanal 4, 5 og 6, saman við tøkningum úr Kanada og USA og saman við stórum altjóða feløgum, so sum Universal, Sony og Warner Brothers. Øll hesi hava sligið seg saman við Kringvarpi Føroya, fyri at bjóða serliga teimum ungu, júst tað, tey so leingi hava saknað. Kringvarpið metir, at rottur og mýs eru førar fyri at bíta seg fastar í áhugan hjá teimum krevjandi ungu í Føroyum."
Sjálvur havi eg sæð fyrstu sendingina, sum grafiskt er av besta slagi og hevur uppiborðið hægsta støðumet. Sama hava teir báðir vertirnir, Eyðun og Vanja. Men tá grafikkurin og vertsskapurin er so vakur og vælfrágingin, verða krøvini til innihaldið sett eins høgt. Í summum førum fer innihaldið langt út um mítt mark, hvat sømuligheit viðvíkir, tí tað er alt annað enn stovureint. Ein ungur filmkønur maður nevndi, at júst hetta at vera tilætlað fúlur er the new black og vísti til Bakaríið hjá Jákup Veyhe. Eg øtist. Men hvat - eg, sum eri javngamal við Útvarpið - eri ikki málbólkurin. So slettis ikki.
Sendingin, sum er drúgv, er sett saman á spennandi hátt og er eisini samvirkin umvegis eina heimasíðu, har atkvøðast kann um ymisk videoløg, á sama hátt sum í Fimtan Teim Bestu, men í hesum føri í sjónvarpi og teldu. Aftur her er grafikkurin framúr.
Hóast grovkornað, er spennandi at síggja avrikini hjá teim ungu og hvussu tey samskifta, hvør við annan. Nú er at halda ondini og bíða eftir ummælum. Ikki so nógv frá teim eldru, men heldur frá kjarnubrúkarum í rætta aldrinum, sum sendingarnar greitt venda sær til.
Góða eydnu!


text:
Sverri Egholm
18.04.2018 - 23:20
Tíðindi > Samfelag & Politikkur > Landspolitikkur
Álit er nú komið úr rættarnevndini um uppskotið um at framskunda tunlarnar norð um fjall. Nevndin hevur býtt seg upp í ein meiriluta og ein minniluta.
Meirilutin, sum eru Kristin Michelsen, Ingolf S. Olsen, Ruth Vang og Sonja J. Jógvansdóttir halda tað ikki vera skilagott at taka einstakar verkætlanir burturúr frammanundan raðfestu samferðsluætlanini hjá Landvserki og fíggja hesar við tunlum, sum tilvildarliga liggja nærhendis.
Meirilutin nevnir møguleikan at breiðka og víðka verandi tunlar, so teir vera tveysporaðir, og vísir á, at tann møguleikin ikki er nóg væl kannaður og lýstur.
Sostatt tekur meirilutin ikki undir við málinum og mælir løgtinginum frá at samtykkja uppskotið.
Minnilutin sum eru Elsebeth Mercedis Gunnleysdóttur, Magnus Rasmussen og Edmund Joensen vísa á, at støðan har norði er akut, og mælir løgtinginum til at samtykkja uppskotið.
Tey vísa á at ferðslan í tunlunum liggur millum 1.300 og 1.700 bilar um dagin, harav ein partur er tung ferðsla. Hetta ger, at støðan er heilt serstøk viðvíkjandi tunlunum norður um fjall, og tað er tí, at lagt verður upp til eina øðrvísi loysn, tá tað eftir øllum at døma ikki ber til at fáa framskundað tunlarnar “norður um fjall” í langtíðaríløguætlanini hjá landinum.
Í uppskotinum verður skotið upp, at broyta lógina fyri Norðoyatunnilin, so at tunnilsfelagið saman við Landsverki fær heimild at brúka pening hjá partafelagnum til at fyrireika nýggja farleið norður um fjall.
Um uppskotið kemur til aðru viðgerð í hesari vikuni ella í næstu viku er ógreitt. Løgtingsformaðurin ætlar sær í summarfrí á flaggdegnum 25. apríl, so áðrenn tað verður tað helst.
Les eisini: Samd fíggjarnevnd tekur undir við nýggjum Hvalbiartunli


text:
Sverri Egholm
16.05.2018 - 16:15
Mentan > Mentan > Tónleikur
Max Gunhamn er ein svenskur singer/songwriter sum hevur búð og framført í Svøríki, Noregi, Íslandi og nú í Føroyum.
Hansara energiski akustiski tónleikur hevur íblástur úr egnari lívsroynslu á hansara ferðum í Norðanlondum og tvørtur um ymsar heimspartar. Á páskum í ár var hann at hoyra saman við Kára P. í Nólsoy og í kvøld verður hann at hoyra sum gestur á Open Mic/Open Stage har hann framførir egnar sangir sum skjótt verða útgivnir sum stakløg.
Tiltakið er fyri øll tey, ið vilja sleppa at frambera sína list fyri øðrum. Hetta er eitt gott høvi hjá sangskrivarum, yrkjarum, søgusigarum og skemtarum at framføra egið tilfar, nýtt eins og gamalt.
Hugsanin handan tiltakið er at skapa karmar um ein kreativan verkstað, har høvi er at royna nýggj hugskot, í einum umhvørvi við samhugaðum listafólki. Øll eru vælkomin við sínum talentum.
Skráin er hendan:
19:30 – 20:00: Innskrivan
20:00 – 20:30: Gesturin hesa vikuna
20:30 – 20:45: MonkeyRat Duo
21:00 – 22:30: Open Stage/Open Mic
Tiltakið er ókeypis og øll eru vælkomin, eisini tey ið bert vilja lurta og hyggja.
Meldur og Okkara stuðla tiltakinum.


text:
Eldrasvimjingin er vælumtókt tiltak.
Tiltakið, ið byrjaði sum partur av eldraárinum 1999, er í dag eitt fast afturvendandi tiltak hvørja viku í Klaksvíkar Svimjihøll, har svomið verður hvønn leygarmorgun frá kl. 09:00 til 10:00.
Hesar morgnar verður vatnið í hyljunum gjørt væl heitari enn aðrar dagar, hetta fyri at økja um vælveruna og hugnan hjá teimum eldru svimjarunum.
Eldrabólkurin í Klaksvíkar Kommunu tók stig til tiltakið, sum er fyri øll tilkomin fólk, men eisini onnur við serligum tørvi (ryggjatrupulleikar, gikt v.m.) eru við.
Vanliga eru 20-30 fólk við í eldrasvimjingini.
Nærri kunning fæst á tel. 456037 og á heimasíðuni www.svim.fo.


text:
Lukas Graham syrgdi fyri fyrsta brakinum
Popparin spældi eina framúr konsert á Vágsbøi
Áhugin var stórur, og spenningurin helst enn størri, tá ið Lukas Graham fór á stóra pall á Vágsbøi í kvøld.
Stór áhoyrarafjøld var savnað til konsertina, og Lukas Graham hevði sera gott tak á fólkamongdini.
Fyrst og fremst vísti Lukas Graham, at hann er fantastiskur sangari, og hann prógvaði eisini, at hann dugir sera væl at framføra og fáa samband við fólkið.
Fólk livdu við framførsluni, sungu væl við, skrálaðu og róptu, og Lukas Graham var imponeraður av móttøkuni.
- Tit rópa og syngja harðari enn 35.000 fólk í Danmark, segði Lukas Graham.
Bólkur spældi framúr væl, og stjørnan hetta kvøldið, Lukas, var tryggur oddamaður fyri framførsluni.
- Eg komi skjótt aftur, segði Lukas Graham, áðrenn hann fór av pallinum.


text:
- Vit gleða okkum at spæla á Føroya størsta palli
Elektropoppbólkurin Byrta hevur verið ein tann best umtókti og best seljandi tónleikabólkurin í Føroyum seinasta árið, og tí er upplagt, at tey í august spæla á Føroya størsta palli – á Summar Festivalinum.
- Vit gleða okkum sera nógv til at sleppa at uppliva Føroya størsta pall, sigur Guðrið Hansdóttir, sum er annar parturin av duoini.
Guðrið Hansdóttir gav sær stundir til eitt prát við Summar Festivalin, hóast hon var ein súkklutúr og fann sær íblástur til nýtt melodiskt tilfar.
Byrta hevur onkrar einstakar framførslur í Føroyum í summar, og í august mánaði verður leiðin løgd til Klaksvíkar, har tey hava framførslu á Vágsbøi.
Hóast Byrta hevur nógv gera, hava tey eisini stundir at smíða nýggj løg.
- Vit arbeiða við fleiri nýggjum singlum, ið fara at koma út soleiðis leypandi gjøgnum árið. Og í november/desember er ætlanin at fara í gongd við nýggju fløguna, sigur Guðrið Hansdóttir.
Byrta gav tíðliga í 2013 sína fyrstu fløgu út og var hon sera væl móttikin. Nógv av løgunum á hesi útgávu verða at hoyra á Vágsbøi í ár og áhoyrararnir kunnu eisini vænta sær at hoyra okkurt nýtt lag hjá Byrta.


text:
ÁMÁS - Áhugafelagið Mentanarvinir á Setrinum
Eitt felag fyri mentanar- og samfelagsáhugað lesandi og starvsfólk
Ert tú forvitin eftir upplivingum? Og kundi tú hugsað tær bílig atgongumerki til alskyns upplivingar? So er felagið fyri lesandi og starvsfólk á Setrinum – ÁMÁS – nakað fyri teg.
ÁMÁS - Áhugafelagið Mentanarvinir á Setrinum - er eitt felag fyri øll lesandi og starvsfólk á Setrinum. Felagið vendir sær til tey, sum hava áhuga í list, mentan og samfelag, og sum ynskja kunning um aktuell tiltøk, har til ber at fáa avsláttur.
Sum limur fært tú við millumbilum kunningarbrøv við tilboðum um avsláttur til aktuell tiltøk (og onkuntíð ókeypis atgongumerki). Tiltøkini kunnu vera alt frá konsertum, sjónleiki, fyrilestrum, filmi, vitjanum á søvnum, ítróttartiltøkum osfr. Einans hugflogið setir mark.
Uppskot til tiltøk, sum avsláttur ynskist til, eru vælkomin. So verður roynt at gera avtalur um hetta fyri limirnar.
Limaskapur í felagnum
Sum lesandi ella starvsfólk á Setrinum, ert tú føddur limur og fært kunningarbrøv frá felagnum, tá okkurt tilboð er um upplivingar. Men sjálvsagt ber til at strika seg sum lim, um ein ikki ynskir at fáa kunningarbrøv um tiltøk, sum avsláttur fæst til.
Samstarvsavtalur
Higartil hevur ÁMÁS gjørt samstarvsavtalur við Norðurlandahúsið, við Tjóðpall Føroya og við Reinsaríið/Perluna, og fleiri avtalur væntast at verða lagdar aftrat. Vit gleða okkum til at bjóða limunum nógvar góðar og ódýrar upplivingar framyvir.
Kunningarbrøv
Limirnir fáa við millumbilum kunningarbrøv í telduposti við tilboðum um avsláttur til aktuell tiltøk. sum kunnu vera alt frá konsertum, sjónleiki, fyrilestrum, filmi, vitjanum á søvnum, ítróttartiltøkum osfr. Einans hugflogið setir mark. Uppskot til tiltøk, sum avsláttur ynskist til, eru vælkomin. So verður roynt at gera avtalur um hetta fyri limirnar.
Hvørjar fyrimunir hava limirnir í ÁMÁS?
- Avsláttur til ávís tiltøk, sum eru fyriskipað av stovnum ella feløgum, ið áhugafelagið hevur gjørt avtalu við
- Av og á ókeypis atgongd til serstøk tiltøk
- Innbjóðing til tiltøk fyriskipað einans fyri limir o.o. innbjóðað
- Kunningarbrøv við yvirliti yvir konsertir, sjónleikir, fyrilestrar, framsýningar og onnur tiltøk, sum tilboð um avsláttur fæst til
- Møguleika fyri at hitta onnur, sum eisini hava áhuga í list, mentan og samfelag
Hvørjar stovnar hevur felagið avtalu um avsláttur við?
Avtala um avsláttur til limirnar í felagnum til ávís tiltøk er higartil gjørd við hesar stovnar / mentanarhús:
- Norðurlandahúsið
- Tjóðpall Føroya
- Reinsaríið / Perlan
Ætlanin er at fáa avtalur við fleiri aðrar stovnar, feløg og mentanarhús eisini, sum vilja bjóða limunum í ÁMÁS tilboð um avsláttur. Uppskot eru vælkomin.
Hvat kostar tað at vera limur í ÁMÁS?
Tað er ókeypis at vera limur í felagnum.
Hvussu gerist eg limur í felagnum?
Um tú ert lesandi ella starvsfólk á Setrinum, ert tú longu føddur limur.
GEV GÆTUR! Um tú IKKI ynskir at vera limur í ÁMÁS, ber til at melda teg út við at trýsta á leinkið niðast í kunningarbrøvunum, sum limirnir fáa við millumbilum, so fært tú ikki fleiri kunningarbrøv frá áhugafelagnum.
Fáa limirnir eitt limakort?
Nei, men lesandi kunnu vísa sítt lestrarkort fram sum skjalprógv fyri, at tey eru lesandi á Setrinum við rætti til tann avslátturin, sum lýstur er í kunningarbrøvunum, ið limirnir fáa. Annars fáa øll á Setrinum, sum ynskja tað, javnan kunningarbrøv, har tað verða upplýst leinki til síður, har til ber at keypa atgongumerki á netinum fyri avsláttarprís.
Hvørjar reglur eru galdandi fyri limaskapin í ÁMÁS?
- Limaskapurin í áhugafelagnum Mentanarvinir á Setrinum er persónligur. Limatilboð eru sostatt einans galdandi fyri limirnar persónliga, uttan so at annað er tilskilað í kunningarbrævinum, t.d. tilboð til pør, familjur ella onnur
- Ókeypis atgongumerki, sum limir kunnu fáa tilboð um, kunnu ikki vekslast til reiðan pening
- Tá einans eitt avmarkað tal av atgongumerkjum er til limirnar, so er reglan galdandi, at tey, sum biðja um atgongumerki fyrst, fáa atgongumerkini, inntil uppi er
- Einans limir í áhugafelagnum hava rætt til at gera brúk av tilboðunum, sum limirnir fáa boð um í kunningarbrævi. Um limir misbrúka rættin við t.d. at lata øðrum sítt lestrarkort fyri at fáa avsláttur, kann limurin missa sín limaskap
- Sum limur í áhugafelagnum góðtekur tú at taka ímóti kunningarbrøvum við tilboðum um avsláttur til ymisk tiltøk. Limir hava tó altíð rætt til at avmelda kunningarbrævið. Allar upplýsingar verða viðgjørdar í trúnaði.
- Limaskapurin er galdandi frá, at limurin byrjar sum lesandi ella starvsfólk á Setrinum
- Limaskapurin er einans galdandi, so leingi limurin er lesandi á Setrinum
Tey, sum ynskja at strika seg sum limir, kunnu gera tað umvegis leinki í kunningarbrøvunum.


text:
Klokkan 9 í morgun setti uttanríkimálaráðharrin, Jørgen Niclasen, FaroEXPO 2009. Hann segði millum annað, at eitt Útflutningsráð verður stovnað í nærmastu framtíð.
Jørgen Niclasen byrjaði røðuna søguliga við at fara aftur í einahandilstíðina, tá 5000 føroyingar búleikaðust á klettunum. Føroyingar høvdu hvørki loyvi at handla símámillum ella við útheimin.
- Men eftir at hetta bannið varð avtikið, er fólkatalið í Føroyum tíggjufaldað, og Føroyar eru vorðnar millum ríkastu londini í heiminum, segði Jørgen Niclasen.
Hann segði, at næstan alt, sum vit framleiða, verður útflutt, og næstan alt, sum vit brúka, verður innflutt.
- Og tí eru vit eitt tað mest altjóðagjørda landið í heiminum, segði Jørgen Niclasen.
Sum nakað heilt nýtt kundi uttanríkismálaráðharrin avdúka, at ráðið arbeiðir við at stovna eitt útflutningsráð.
- Vit vilja helst hava tað sterkasta vinnulívið, vit eiga, savnað saman í eitt útflutningsráð, sum arbeiðir tætt saman við uttanríkisráðnum, eitt ráð, sum kann vegleiða okkum um, hvønn veg vit skulu fara, og hvørjar marknaðir, vit skulu satsa upp á, segði Jørgen Niclasen.
Útflutningsráðið skal eisini ráðgeva um, hvørjar vinnufeðir, vit skulu gera og hvar vit skulu fara.
Enn er ikki greitt, nær Útflutningsráðið sær dagsins ljós.
Kelda: portal.fo


text:
Tað sigst at hava gingið væl hjá kassaapparatunum at ringja jólini inn. Stóri hópurin av landsmonnum okkara er komin í trot, ella hevur hann lænt uppundir syllarnar á frívirðunum, meðan tey, sum eiga skivurnar í krambúðum landsins, hava bjargað sær botnlinjuni í ársins roknskapi og væl tað. Øll eru fegin. Glað fyri at vera partur av ørskapinum, sum stendur við og versnar, ár undan ári. Vit eru farin at líkjast astronautunum í rúmdarhylkjunum, sum í vektloysi sveima higar og hagar, sum einglar, ella sum eiturkoppar á flogi, - jarðarinnar tyngdarmáttur hevur slept teimum. Soleiðis tykist fíggjar- og búskaparligi tyngdarmátturin at hava slept Føroyum. Einasta akkerið, í øllum vælferðarmjørkanum og ovátinum um halguna, var Frelsarin, sum hirðarnir funnu í eini krubbu í einum miðeysturlendskum fjósi fyri meiri enn tveimum millennium síðani. Ein viti sum stendur, líkamikið hvussu tað leikar á, og sum siglast kann eftir, ert tú farin nakað ella nógv av leið í heimsins meldri.
Verri gongst við okkara egnu krubbu. Landsins búskaparskili. Her tykist tyngdarlógin enn einaferð at vera suspenderað. Fyri tað nógva eru Føroyar – í hvussu er síðani annan heimsbardaga – stjórnaðar av kreppum. Sjálvskaptum kreppum. Tær hava tikið meiri og minni fast. Í fimti- og nítiárunum við stórum fólkaflytingum av landinum sum ringastu avleiðing. Og tað tykist ikki, sum at vit hava lært nakað av hesum, hvørki av royndum ella við at lesa í tjúkkum akademiskum bókum á lærdum háskúlum. Niðurstøðan er, at táið tað snýr seg um fíggjar- og búskaparligu lunnindi landsins, hava politikararnir latið tilvildina ráða. Ella rættari hava teir bara sett sjálvstýraran til, og so mátti tað annars svíða sum svøllur, hagartil danir og aðrir kreditorar tóku um endan, og kravdu tær neyðugu broytingarnar, fyri at vit kundu halda kós og ferð aftur, ávegis til ta næstu sjálvskaptu kreppuna.
Nú liggja vit øll og aka á divanuni ella sjaselongini, dovin av ováti, og kaloriurnar, sum ikki endaðu í septiktanganum, hava polstrað búkin somikið, og doyvt uppdriftina tað tilsvarandi, at vit nóg illa eiga orku til at kveikja lív í ein sjónvarpsskíggja. Hagani bíða vit nú kortini í hesum døgum eftir røðunum hjá Hennara Hátignar, Margrethu, og Akseli Vilhelmssyni, løgmanni. Serliga hesum seinra, sum helst fer at geva okkum lyftir um, at vit vera uppaftur mettari og ríkari á jólum um eitt ár. At vælferðin fer at vaksa. Og skuldi onkur verið so avmarsjeraður, at hann ikki heldur, at trøini vaksa inn í himmalin, so fer viðkomandi at fáa annað at síggja. Hetta skal Føroya løgmaður, landsins leiðtogari, siga, hóast hann veit betur. Borgarliga parlamentarisman snýr seg í stóran mun um at tøla veljarafjøldina, at pota veruligar og oftast falskar dreymar inn í knokkin á teimum, sum umvegis atkvøðurnar, geva monnum og kvinnum vald. Valdið yvir tær og mær.
Men hvussu leikar nú á í okkara egnu krubbu?
Vit hava lænt okkum um rygg hesi seinru árini fyri at keypa okkum burturúr kreppuni fyri 10 árum síðani. Tað kann vera ein skilagóð stutttíðar manøvra, men hon gerst ikki uppaftur ella umaftur við sama fænum, teimum somu pengunum, og landsins skuld er ivaleysa trivalig sum er. Tí kundi okkurt bent á, at vit hava rokkið hægstu tindunum á konjunkturinum hesaferð. Og tá er bara ein vegur at fara, um vit vilja tað ella ikki, omaneftir brekkuni, á veg til lakari tíðir, - ella bóltandi inn í ta næstu kreppuna.
Í hesum mesta hákonjunkturinum nakrantíð eru nakrar fáar krónur fíggjarætlaðar, og nú lóggivnar, til avlops á landsins fíggjarlóg fyri 2018. Alt her í verðini ov lítið til at taka sveiggini yvir tíð, og ongantíð í mínari tíð hevur vanstýringin í fíggjarnevnd løgtingsins verið størri, og tað er ikki ov nógv sagt, at hesaferð vóru hesi serliga úrvaldu tingfólkini í røttum jólamannahýri. Fíggjarlógin vaks líka nógv sum hon plagdi at minka í sjálvari viðgerðini, frá framløgu til triðju viðgerð, og avlopið er tað lakari. Formaður nevndarinnar sigur, at hetta er gjørt fyri at tingmanningin skal kenna seg aftur í lógini, táið hon er samtykt, men hetta er ein total misskiljing. Hesi fólkini eru vald til at stjórna okkara kollektivu finansum, og ikki kosin til at vera ballónseljarar fyri egnan vinning.
Hvussu komu vit so niðan á búskaparliga aldukambin hesaferð, ella, hvørjir eru lutirnir, ið virkaðu hesum til frama?
Burturúr rúgvuni:
• Útlendska ríkisveitingin, nettoinnspræningin, 6-7 hundrað milliónir krónur árliga, sum ikki minkar í sær sjálvum, men kanska í mun til búskapin annars, nú dýrtíðarjavningin enn einaferð er strikað.
• Nógv øktu kvoturnar í fiskiveiði eftir makreli, sild og svartkjafti. Betri treytir á Flamingjagrunni, í Barentshavinum og undir Grønlandi og Íslandi hava hjálpt væl til. Roknast skal ikki við at hesar rúgvur fara at vaksa, helst fara tær at minka, serliga sildakvotan, táið fiskifrøðin verður innroknað í ta autonomt ásettu kvotuna. Úr hesum koma tilfeingis- og uppboðssølugjøldini niður í krubbuna, landskassan, sum fara at sveiggja alt eftir hvørjum standi stovnarnir nú einaferð vera í frameftir.
• Byggivinnan, sum er ein stórur faktorur í øllum búskapum, hevur av álvara skúmað seg upp hesi seinru árini. Lands-, kommunalar og privatar íløgur fóru allar av bakkastokki samsundis, sum ikki einaferð, tí kann væntast, at tað fer at haka nakað í frameftir. Kúgvin sleppir ikki, men her er nógv spenderað, tí fer ferðin at minka sum frálíður.
• Flatskatturin og skattalættin hjá hesari samgonguni góvu borgarunum størri rásarúm. Nógv valdu at gjalda persónliga skuld niður, men í seinastuni tykist gongdin heldur hava verið hon, at avlopspeningurin frá lættanum er endaður í størri nýtslu av vørum, sum sæst aftur í mvg-kassaapparatinum hjá Fíggjarmálaráðnum. Minkar aktiviteturin í samfelagnum annars, verður hesin trafikkurin eisini lakari.
• Laksaprísurin hevur verið methøgur hesi árini, men er nú minkandi. Haðani er stórt gjald komið í krubbuna hesi seinru árini. Yvirhøvur verður alivinnan, á sama hátt sum fiskiflotin, rikin somikið professionelt í dag, at hon fer ongan veg, um ikki okkurt heilt óvæntað og álvarsligt hendir, men ein skjótt lækkandi prísur fer at síggjast aftur í landsins finansum.
• Ein eksklusiv riva, sum lítið hevur verið tosað um, og sum Kaj Leo Holm Johannesen man eiga størsta heiðurin fyri, at hon er opin, er smogan ígjøgnum vesturlendsku embargo´ina hjá føroyskum eksporti til Russlands. Henni hava vit lukrerað av í stórum máti, bæði táið tað snýr seg um uppsjóvar- og alifisk. Hvussu leingi hon bara verður opin fyri okkum afturat, ja, tað veit í grundini ongin annar ein tey, sum stjórna heimshandlinum á fyrstu parkett.
• Eitt av tyngstu amboðunum í økonomiska heiminum er rentan. Hon plagdi at rigga, bæði sum bremsari og lyftari, men hevur líkasum mist megina. At kalla ongin renta í áravís hevur ikki hjálpt nakað serligt, og táið amerikumenn nú tosa um rentuhækkingar, í næstum, man tað fara at ávirka rentustøðið í Europu eisini, tað plagar so at vera, og tá rakar tað aftur á eina alt ov stóra landskassaskuld.
• Oljuprísurin hevur verið metlágur leingi, men er á veg uppaftur í lopum. Ávirkanin frá honum krýpur út í hvønn krók í landinum, ikki minst verður fiskiflotin raktur av einum hægri oljuprísi, serliga nú, táið tað mesta av uppsjóvarfiskinum verður veiddur við troli.
• Lønarsamráðingar eru á almenna og kommunala arbeiðsmarknaðinum í løtuni. Á veg niður av búskaparliga aldukambinum, í ein nýggjan aldudal, hevur hitt nú so gávumilda Fíggjarmálaráðið lagt út við at hækka lønirnar við 10%´um. Hetta hevur havt ta avleiðing, at vit eru endað í verkfalli og verkbanni, sum í veruleikanum er ein gordiskur knútur, sum Fíggjarmálaráðið hevur knýtt so rimmarfastan, at hann loysist ikki aftur av teimum somu fólkunum, sum fyri kortum stóðu og grundgóvu fyri tí skilagóða, at vera í yvirfloymandi gávuhýri mótvegis einum av tríati fakfeløgum á almenna og kommunala arbeiðsmarknaðinum. Hesi fólkini hava ikki eitt einasta argument fyri, at pedagogarnir skulu viðfarast øðrvísi lønarliga enn sjúkrasystrarnar. Øll hava uppiborið eina góða løn fyri framt verk, men spurningurin er bara, hvat ið landsins finansir tola í so máta. Og tað má ganga galið, táið ein fíggjarmálaráðharri fer úr arbeiðsgevarakápuni, og fer at fungera sum politiskur valbjølgur og ballónseljari í eini samráðing við ein vælstruktureraðan mótpart.
• Meðan fíggjarmálaráðharrin, ið bara agerar sum politiskur opportunistur heldur enn sum arbeiðsgevari, okkara vegna, í ovfarakæti og treystliga stendur og lempar kol undir glóðheitu ketlarnar, sum eru farnir at leka, stendur privati arbeiðsmarknaðurin fyri tørni, táið vit koma út á várið í 2018. Og hvør skal nú orsøkin vera til, at flakakvinnan við skeriborðið hjá Faroe Origin í Runavík ella á Kósini í Klakksvík skal hava ein lakari vøkstur í lønarútgjaldingini enn sjúkrasysturin á B6? Og hvar endaði hugtakið kappingarføri? Er tað nú eisini vorðið ómodernað? Ella er tað foykt burtur í euforiini? Framleiðslan í einum landi stendur stútt og støðugt í harðari kapping við somu framleiðslu í einum øðrum landi, tí verður nógv kjakað um hendan spurningin, m.a. í grannalondum okkara, men eisini hugtakið kappingarføri, kámaðist fyri eygunum, nú vektloysi ber okkum fram á leið við ongum jørðforbindilsi.
Ivaleyst fer onkur at rópa hetta fyri ljósasløkking, men vit, sum hava livað nóg leingi, og eru farin niðan- og omaneftir aldubrekkuni fleiri ferðir, vita, at øll tekin eru í sól og mána um, at la belle époque er av fyri hesu ferð. Vit hava verið ovast á kambinum, kanska tí hægsta nakrantíð í búskaparligu søgu landsins, men nú mega vit brynja okkum til, at hann fer at maka ferðina. Trøini vaksa ikki inn í Himmalin, bíbilsku cyklusurnar, við góðum og ringum tíðum, eru treytaleysur veruleiki, og sveiggini gerast bara víðari og størri, megna vit ikki at líta fram um nøsina so frægt, at vit fáa minkað sum mest um lopini frá tíð til aðra. Vit kenna sinus-kurvarnar og sjóvarfalssveiggini í streymtalvuni hjá Fischeri Heinesen, vit eru ein partur av natúruni, men í mun til so mong onnur vesin, hava vit fingið ein knokk til at hugsa við, og ein rygg til at standa ímóti við, táið tað krevst, tí eiga vit eisini møguleikan fyri at stýra frægari enn vit hava gjørt higartil.
Í mun til kreppustýringina, nevnd omanfyri, er tað tó kortini hent tað kærkomna fyri fáum døgum síðani, at ein nýggj lóg um sjófeingi er samtykt á Føroya løgtingi. Grundlóg vinnunar. Hetta er í grundini eitt bragd, líkamikið hvat ið menn annars meina um hana, tí hetta er fyrsta ferðin, í ár so mong, at ein politikari hevur fingið eina so umfatandi lóg ígjøgnum parlamentið undir vanligum umstøðum. Í friðartíð. Leingi lá tað í luftini, at vit enn einaferð skuldu bíða eftir dønum ella diverse kreditorum, men tað hendi ikki, góðum politiskum handverki fyri at takka. Hevði sama handverkssnildi verið til hjá teimum, ið standa á odda fyri okkara fíggjar- og búskaparpolitikki, hevði verið betri vorðið, men so leingi tað ikki hendir, bendir alt á, at vit nú eru á veg oman brekkuna frá aldukambinum. Tíverri.
Bara ríkisveitingin (sum átti at verið strikað endaliga longu fyrst í hesari øldini), tilfeingis- og uppboðssølugjøldini og alivinnugjøldini, tilsamans, skroyva so væl upp í krubbuni, landskassanum, at vórðu tey flutt yvir í ein suverenan búskapargrunn, koyrdi landskassin við drønandi halli í mesta hákonjunkturi. Tað hoyrist ikki eitt kis um erstatningin, um yvirskipaðu sveiggini fara at høgga av hæli og sneiða av tá á hesum mótum. Ivaleyst fer onkur at geva fiskivinnunýskipanini skuldina fyri ólukkurnar, táið tær koma, men tann søgan heldur ikki vatn. Tað er sum so onki nýtt undir sólini, uttan kanska hesar vælsignaðu menningarkvoturnar, ið kunnu fara at virka sum ein nýggjur ráfiskagrunnur, ein stuðulsgrunnur, sum onki endamál hevur annað enn tað at subsidiera, - bara fyri at subsidiera.
Hvaðani trupulleikin stavar, at vit viðhvørt lata okkum euforisera so mikið av peningaligari árenning, at tyngdarmátturin sleppur okkum, at vit halda okkum sveima í vektloysi, er ikki gott at vita. Bíliga grundgevingin við veiðimannakulturinum kann ikki brúkast longur, men kanska er hetta bara ein natúrlig avleiðing av ábyrgdarleysum heimastýri, har ein koddi altíð finst í útryðjuni, í rekkjuni hjá onkrum øðrum. Ella sum onkur tók til: “Hjartað er har, sum pengarnir hjá hinum eru.” Alternativið kenna vit ikki fyrrenn vit hava roynt tað, og ta royndina eiga vit enn til góðar. Men tá skal politiski ryggurin vera stinnari enn ein donsk medistarapylsa. Somikið veit eg.
Ljósasløkking ella ikki – eitt happadrúgt nýggjár fari eg kortini at ynskja øllum landsmonnum mínum, heima sum burturi. Og ikki minst – Guðs ríku signing.
Tórbjørn Jacobsen, borgarstjóri


text:
12. Jun 2015
Føroyskir fiskimenn kunnu útihýsast, men ikki SEA SHEPHERD Hevur fólkatingsval nakran týdning fyri okkum føroyingar? Er veruleikin ikki tann, at fólkatingið ávirkar føroyska samfelagið rættuliga nógv? Tá fólkatingið góðtók, at ES boykottaði Føroyar, hevði tað ikki ávirkan á...
11. Jun 2015
Fólkatingsumboðini og makrelmáliðNakað av orðaskifti hevur verið um leiklutin hjá føroysku fólkatingsumboðunum í samband við makrelmálið og støðuna, tá ES/Danmark setti handilsbann í verk ímóti Føroyum.Tað ljóðar sum um fólkatingsumboðini hava havt ein avgerandi leiklut í hesum málum.Fyri at tað ikki skal verða nøkur...
11. Jun 2015
...
11. Jun 2015
Sum ikki einaferð stóð okkara landsstýrismaður í fiskivinnumálum, Jacob Vestergaard, sum drangur í brimi, tá hann luttøk í Radaranum mikudagin 10. juni. Hoyr sannførandi samandráttin her: ...
11. Jun 2015
...
11. Jun 2015
...
10. Jun 2015
Hvar eru vit á veg? Eg veit, at tað eru mong í okkara kæra landi, ið eins og eg sjálvur pínast inn at sálini av tí ágangi, sum áhaldandi er á grundsúlurnar í samfelag okkara, ið byggja á okkara kristna arv. Tú...
10. Jun 2015
Arbeiðspláss í Føroyum - Nei til limaskap í ES - Ja til fríhandil. Føroyingar eiga at kunna útflyta víðarivirkaðar fiskavørur, uttan at hetta skal kostað okkum heili 20 prosent í eykatolli/revsitolli.Feskasta dømi er p/f Christian í Grótinum.Teir...


text:
Danski Filmstovnurin upplýsir í morgun, at leikstjórin Hlynur Pálmason (f.1984), sum er aktuellur við filminum Vinterbrødre, verður heiðraður við Dreyer Virðislønini.
Tað er grunnurin Carl Th. Dreyers Mindefond, ið eftir viðtøkunum letur Dreyer Virðislønina til "ein lutfalsliga ungan filmsleikstjóra, ella onnur listafólk í filmsvinnuni, sum viðurkenning fyri framúr listaligt avrik."
Inntøkurnar í grunninum byggja á gávu frá Gunni Dreyer, sum er dóttir Carl Th. Dreyer. Juridiska avtalan er, at ein prosentpartur frá høvuðsverkinum hjá Dreyer Jeanne d’Arcs Lidelse og Død fer frá filmsútleigarafelagnum Gaumont til minnisgrunnin.
Við virðislønini fylgja 50.000 krónur.
Í grunninum sita Johannes Riis, Eva Novrup Redvall og Jakob Buhl Vestergaard.
Mikudagin kl 20 vísur Filmsfelagið virðislønta filmin Vinterbrødre.


text:
Breiddin sigraði
TB | 05/02/12
TB spældi ársins fyrsta venjingardyst í Vági í dag, og hóast tað var heimaliðið, ið var á odda 1-0 í steðginum, megnaðu tvøramenn at vinna 3-1. Bæði liðini skiftu nógvar leikarar í steðginum, og tí var tað ikki so lætt at fáa spælið at glíða heilt væl. Man fekk tó kensluna av, at TB hevði breiðari hóp enn vertirnar, og møguliga var tað júst hendan sannroynd, sum legði lunnar undir úrslitið.
Spælið má fínpussast
Eftir ein taman og rótutan fyrsta hálvleik, har hvørgan av liðunum heilt megnaðu at fáa tamarhaldið, var tað tó heimaliðið, ið var á odda í hálvleikinum. Fáir málmøguleikar vóru teir fyrstu 45 minuttirnar, men einaferð eydnaðist FC Suðuroy at koma framat einum innleggi. Hetta innlegg rakti Martin Tausen hjá TB, og reyk inn um Ivan, sum var einasti útlendski leikarin hjá TB í dag. Hetta mál kom longu aftaná 10 minuttir, og alt tað, ið eftir var av hálvleikinum, strýddust liðini við at koma sær fram at møguleikum. Hetta gekk tó ikki so væl, og tað er vanligt í dystum, so tíðliga á árinum.
Skiftu nógvar í steðginum
Bæði liðini brúkti steðgin til at skifta fleiri leikarar, og venjarin hjá TB, Milan Kuljic valdi bert at hava tríggjar av byrjunaruppstillingini inni eftir steðgin. Teir ungu dreingirnar sluppu nú at royna seg, og tað má man siga, at teir kláraðu væl. Allir stóðu seg væl, vístu greið tekin um, at teir heilt skjótt fara at banka á dyrnar á besta liðnum. Onkur teirra fer møguliga longu í ár at fáa sítt gjøgnumbrot. Livst so spyrst.
TB hevði munin í seinna hálvleiki
Eftir 10 minuttir, skoraði heimaliðið, eftir at eitt innlegg rakti ein óhepnan Martin Tausen hjá TB. Liðini fylgdust síðani til hálvleiks, men eftir steðgin byrjaði TB so smátt at fáa tamarhaldið, og eftir 60 minuttir var javnt á Eiðinum. Málið skoraði bert 16 ára gamli Poul Ingason, sum vísti rættuligt dreparainstinkt, við einum neyvum stútara, eftir innlegg úr høgru síðu. Gott og væl 15 minuttir seinni legði aldursforsetin seg á odda, og hesaferð var tað 17 ára gamli Heini M. Mortensen. Málið kom eftir at Benjamin Petersen hevði snarað seg leysan á vinstra vongi, fyri síðani at hamra eitt innlegg innfyri. Heini var vakin, og við einum snildum snittara, fekk hann beint bóltinum við høvdinum framvið málverjanum.
Tá fimm minuttir írestaðu av dystinum, sá man enn eitt dømi um, hvat er í væntu frá unga ættarliðnum av TB leikarum. 16 ára gamli Teitur Olsen fann ein leysan Poul Ingason, við einari sukursøtari sending úr 40 metrum. Innanvert brotsteigin tamdi Poul bóltin væl, og sendi hann i mál við einum kanónslagi av einum skoti.
Gamaní var tað bara talan um ein venjingardyst, men tað positiva kann man altíð leggja í skjáttuna, til næstu ferð.
FC Suðuroy-TB 1-3 (1-0)
1-0: Martin Tausen (10.) (s.m.)
1-1: Poul Ingason (60.)
1-2: Heini M. Mortensen (75.)
1-3: Poul Ingason (85.)


text:
Sjúrður spyr um Ríkisfelagsskapin og grundlógina
politikkur20-03-2017 - 11:02 - Jóanis Nielsen
Føroyska umsóknin farna vetur um fullan limaskap í Norðurlandaráðnum varð ikki gingin á møti. Ein orsøk var, at grundlógarstøða Føroya innanfyri Ríkisfelagsskapin mátti avklárast. Sjúrður Skaale, fólkatingslimur fyri Javnaðarflokkin, hevur nú biðið stjórnina leggja hesa avkláring fram.
Tá formansskapurin í Norðurlandaráðnum 28. november viðgjørdi spurningin um fullan føroyskan limaskap førdu umboð fyri nøkur lond fram, at sjálvur Norðurlandaráðsins stovingarsáttmáli – Helsingfors-sáttmálin – má broytast, um Føroyar skulu hava fullan limaskap. Tí bar ikki til at svara játtandi uppá umsóknina.
Onnur førdu fram, at viðurskiftini millum Danmark og Føroyar innanfyri ríkisfelagsskapin og grundlógina máttu greiðast, áðrenn støða kundi takast til spurningin.
- Spurningurin um fulla føroyska limaskapin kemur aftur upp, tá Norðurlandaráðið hevur fund í Stockholm 3. og 4. apríl. Tí hevur tað týdning at fáa greiðu á seinna spurninginum, sigur Sjúrður Skaale.
Frá føroyskari síðu verður ikki hildið, at ríkisfelagsskapurin er ein forðing fyri fullum føroyskum limaskapi.
Men hvat sigur danska stjórnin? Tað hevur Sjúrður Skaale biðið um svar uppá við einum spurningi á Fólkatingi.
Spurningurin til stjórnina er soljóðandi:
”Kan ministeren oplyse, om og i givet fald hvorledes ”forholdet mellem Danmark og Færøerne inden for Rigsfælleskabet, dvs. Grundloven” er afklaret i forhold til spørgsmålet om fuldgyldigt færøsk medlemskab af Nordisk Råd, jf. referat af Nordisk Råds Præsidies møde af 28. november 2016, pkt. 141/16 og 142/16, hvor bl.a. Færøernes ønske om fuldgyldigt medlemskab af Nordisk Råd blev behandlet?”


text:
Uppsparing ung
Uppsparingarkonta Ung er til ung í aldrinum 13 til og við 28 ár. Kontan er bundin til barnið er 18 ár og hevur høga innlánsrentu í mun til aðrar innlánskontur.
Hevur barnið frammanundan eina Bassakontu, heldur uppsparingin sjálvvirkandi fram í Uppsparingarkontu Ung og er ein sera góður máti til framhaldandi at spara upp t.d. til framtíðar útbúgving o.l.
Til ber at velja at spara upp við Uppsparingarkontu og/ella Framtíðarkontu.
Framtíðarkontan er ein uppsparingarkonta, sum kann brúkast til víðari útbúgving og bústað. Kontan hevur høga grundrentu + eykarentu.
Les meira um Framtíðarkontuna


text:
Jólakonsert við Jensinu, Bjarka og Robert
Mentan07-12-2017 - 12:23 - Jóanis Albert Nielsen
Jensina Olsen, Bjarki Hansen og Robert McBirnie leggja fyri, tá árligu jólakonsertirnar aftur eru á skrá í Reinsarínum. Fyrsta konsertin verður hóskvøldið 7. desember kl. 20.00
Jólabólkurin í Reinsarínum í ár er settur saman av nøkrum av okkara best umtóktu og royndu tónleikarum. Kim Hansen er kapelmeistari, og við sær hevur hann Jens Marna Hansen, Jón McBirnie og James Olsen. Teir eru allir komnir í jólahýr og eru klárir at flyta okkum inn í ein jólaligan heim, saman við solistunum.


text:
Í desember var árstíðarjavnaða fulltíðararbeiðsloysið 2,2%, samanborið við 2,0% mánaðin frammanundan og 2,6% fyri einum ári síðani. Hesar 12 mánaðirnar hevur arbeiðsloysið sveiggjað millum tvey og hálvtriðja prosent. Munurin millum kynini er tann sami, har tað nú er 1,7% hjá monnum og 2,7 hjá kvinnum.
Í tali er fulltíðararbeiðsloysið 615 persónar í desember í 2017, tað eru 137 færri enn í desember í 2016.
(trýst á myndina, so gerst hon størri)
Myndin omanfyri vísir gongdina í arbeiðsloysinum síðstu tólv árini, eins og munin millum talið av skrásettum arbeiðsleysum persónum, persónar umroknaðir til fulltíð, og árstíðarjavnað tal av fulltíðararbeiðsleysum. Aftast í hesi grein er ein lýsing av hesum hugtøkum.
Í talvuni niðanfyri er arbeiðsloysið fyri alt landið, menn og kvinnur, lýst mánað fyri mánað, frá desember 2016 til desember 2017, bæði í tali av fulltíðararbeiðsleysum persónum og í % av arbeiðsfjøldini.
(trýst á myndina, so gerst hon størri)
Minst arbeiðsloysi í Vága sýslu – mest í Suðuroy
Meðan Suðuroyar sýsla skilir seg burturúr við tí størsta arbeiðsloysinum, er lítil munur millum allar hinar sýslurnar:
- Minst er tað í Vága sýslu við 1,4%, í Eysturoy við 1,5%, í Norðstreymi og Norðoya sýslu við 1,6% og í Sandoyar sýslu við 1,7%.
- So er eitt lop upp til Suðurstreymoyar sýslu við 2,4%.
- Nógv størst er arbeiðsloysið í Suðuroy við 5,2%,og tað er ein lítil hækking frá mánaðinum frammanundan, tá tað var 4,7%.
Í flestu sýslum er arbeiðsloysið munandi hægri hjá kvinnum enn hjá monnum, uttan í Sandoyar sýslu, har tað er øvugt, og í Vága sýslu, har tað er javnt lágt hjá báðum kynum.
Lægsta arbeiðsloysið yvirhøvur er hjá monnum í Eysturoy, har tað bert er 0,7%, og hinvegin er tað hægsta hjá kvinnum í Suðuroy við 6,5%.
(trýst á myndina, so gerst hon størri)
Um árstíðarjavning
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar. Til ber at lesa meira um árstíðarjavning her.
Trý mát: rakt av arbeiðsloysi, umroknað til fulltíð, og árstíðarjavnað
Í uppgerðini hjá Hagstovuni eru íroknað skrásett arbeiðsleys hjá ALS og hjá Almannastovuni.
- Hetta eru tey, sum eru rakt av arbeiðsloysi, og her telja øll líka, líka mikið hvussu lítið ella nógv tey eru arbeiðsleys í tíðarskeiðinum.
- Út frá skrásetta talinum av arbeiðsloysistímum verða tey í ALS umroknað til fulltíðararbeiðsleys, t.v.s. arbeiðsleys allar 40 tímarnar í vikuni. Tey, sum ikki eru í ALS men fáa arbeiðsloysisveiting frá Almannastovuni, eru øll roknað sum fulltíðararbeiðsleys.
- Síðan verður eisini roknað eitt árstíðarjavnað tal av fulltíðararbeiðsleysum (sí meir um árstíðarjavning niðast í greinini).
Dagførdu arbeiðsloysistølini eru nú tøk í hagtalsgrunninum við fleiri útgreinaðum upplýsingum her.


text:
Avsláttaravtalur Mei 2018
Avsláttaravtalur
Landsfelag Pensjónista hevur fingið nógvar góðar avsláttaravtalur við handlar, hotell, matstovur og aðrar fyritøkur.
Limirnir í teimum 16 lokalfeløgunum kring landið kunnu fáa avláttur úr 5% upp í 20% av vørum og tænastum frá ymsum handlum, hotellum, matstøðum og øðrum fyritøkum kring landið.
Avslátturin er treytaður av, at limur vísir fram persónligt limakort frá Landsfelag Pensjónista.
Limirnir fáa limakort við at venda sær til sítt lokalfelag.
Nýggir limir fáa limakort við at tekna seg sum lim í einum av teimum 16 lokalfeløgunum.
Avsláttaravtalur hjá Landsfelag Pensjónista
mei 2018
Dagførdur listi yvir handlar, hotell, matstovur og aðrar fyritøkur sum Landsfelag Pensjónista hevur avsláttaravtalur við verða lýstar her á heimasíðuni - Væntandi verða fleiri avsláttaravtalur gjørdar kring landið komandi mánaðirnar.
Landsfelag Pensjónista
Annað:
Limatilboð/Avsláttaravtalur
Limir í lokalfeløgunum hjá Landsfelag Pensjónista fáa avsláttur frá fyritøkum, sum felagið hevur avtalu við. Aðrar fyritøkur, sum ynskja eina avsláttaravtalu, eru vælkomin at seta seg í samband við Landsfelag Pensjónista. Itec:
20% av umvæling (arbeiði)
10% av eykalutum (í sambandi við umvæling)
10% av prentarum
10% av svertu (patrónir, tónarar og litbond)
10% av leysalutum (tilhoyr)
10% av forritum (tó ikki øllum dagføringum)
5% av teldum (farteldum og støðuteldum. Teldutænastan: Letur 10% av brúksvørum, 7,5% av stationerum teldum og 5% av farteldum.
Avsláttur verður ikki latin fyri tilboðsvørur.
Intone: Sí intone.dk


text:
Kristiansand
Kristiansand er fimti størsti býur í Norra og høvuðsstaðurin í suðurlandinum. Býurin er handils- og samferðslumiðdepilin í suðurlandinum og hevur sera gott buss, tok og ferjusamband við restina av Norra og útlandi. Kristiansand er m.a. kendur sum blómubýurin í Norra, har meira enn 20 000 summarblómur eru at síggja í miðbýnum hvørt summar. Í norðara partinum av Kristiansand er m.a. gamli sjarmerandi býarparturin Posebyen, ið hevur størstu samling av gomlum træhúsum í Norðurevropa. Miðbýurin í Kristiansand kallast Kvadraturen. Høvuðsgøtan eitur Markensgate; har eru eisini áhugaverdar síðugøtur, so sum Skippergata og Dronningensgate. Bert fáar kilometrar eystanfyri býin er Sørlandsparken og Sølandssenteret, ið er eitt stórt shoppingsentur við 100 ymiskum handlum. Og umleið 12 kilometrar eystanfyri Kristiansand er vælvitjaði djóragarðurin og stuttleikaparkin Kristiansand Dyre- og Fritidspark.
Í ongum øðrum bý í Noregi eru so nógv fiskiskip, sum í Kristiansand og Ålesund.


text:
Orð: Lina Sandell
Lag: Per Ulrik Stenhammar
Týtt: Victor Danielsen
1. Vel fyri meg tann veg, eg ganga má!
Tí vegur mín vil ei hin besti vera;
tín leið er best, og lat meg greitt tað sjá,
lat ei ónýtta sorg mítt hjarta bera –
vel fyri meg!
2. Vel fyri meg tað kall, harí tú sær,
eg best tær tæna kann og boð títt bera,
harí eg ávøkst beri, toknist tær,
um lítil enn mín tænasta má vera –
vel fyri meg!
3. Vel fyri meg tað stað, áh, Gud, hará
eg standa skal, til tú meg heim vilt bera!
Lat meg tað stríð, lat meg ta hvílu fá,
sum kann meg gera til tað, eg skal vera –
vel fyri meg!
4. Vel fyri meg í tíni miskunn, Gud,
tann kross, eg bera skal til tína æru,
at teg eg eigi til mítt rós, mín lut,
og skammist ei við teg og tíni kæru –
vel fyri meg!
5. Vel fyri meg ta lukku, sum eg her
kann tola, her í hesum sorgarlandi!
Og gev mær kraft, tá oman leiðin ber,
og gev mær álit, tá er mestur vandi –
vel fyri meg!
6. Vel fyri meg ta stund, tá eg í frið
skal heim til tín úr trongd og stríði fara
tær har at lova við tilbiðilsi
í allar ævir við tí frelsta skara –
vel fyri meg.


text:
Orð: Kaj Johannesen
Lag: Niclas Johannesen, Kim Hansen, Kaj Johannesen
Sita her við heimsins enda
Heilt úti har, ið krákur venda
Koma fram á ein pylsuvogn
Hvør veit um hann, endar sum landsins ogn
Vindur ýlir, svongdin nívir
Pylsuvognur okkum lívir
Útlendsk pylsa ljóspunkt er
Í eini verð sum ongar leiðir ber
Spyr tú ein mann um hann kann lívbjarga sær
Svara hann kanska rætt og slætt
Hýran er so sum so – men heima her hjá mær
Illa er stætt – alt rýkur í skatt
Spyr tú ein mann um hann kann lívbjarga sær…
Ja, vit hanga her í heimsins enda
Krákur venda – summar lenda
Heilt nær við hendan pylsuvogn
Tær gáa ei um (Gáa um – krákur ei gáa um)
Nei, tær gáa eim um – hvat endar sum landsins ogn


text:
Nýggj nevnd og ársfrágreiðing
Krabbameinsfelagið hevur havt aðalfund.
Bót til Bata opið hús
Sjálvhjálparbólkururin Bót til Bata bjóðar øllum kvinnum, ið eru viðgjørdar fyri bróstkrabba, til opið hús í Krabbameinsfelagnum.
Trygd stuðlar temadegi
Trygd hevur játtað, at verða høvuðsstuðul til tiltakið um rørslu og fyribyrging, sum Krabbameinsfelagið saman við Havnar Svimjifelag skipar fyri týsda
Rørsla og fyribyrging
Tórshavnar Kommuna samstarvar við Krabbameinsfelagið og Havnar Svimjifelag í samband við rørslutiltakið sum feløgini fara undir at skipa fyri í næstum
Aðalfundur 2010
Krabbameinsfelagið heldur aðalfund á Grønlandsvegi 58, Tórshavn, týskvøldið 20. apríl kl. 19.00. Skrá sambært lógum felagsins.
Tema: Rørsla og fyribyrging
At røra seg, kann fyribyrgja krabbameini og øðrum sjúkum. Krabbameinsfelagið og Havnar Svimjifelag skipa fyri einum temadegi um rørslu og fyribyrgin
Bót til bata opið hús
8. apríl kl 10-12 hittast kvinnur, ið hava ella hava havt bróstkrabba, í hølunum hjá Krabbameinsfelagnum á Grønlandsvegi 58. Tosað verður m.a. um børn
Look good feel better
Krabbameinsfelagið skipar fyri skeiði í andlitsrøkt og at leggja make upp. Skeiðið er fyri kvinnur við krabbameini og tað er ókeypis at luttaka.
Ókeypis HPV-koppseting inntil 1. juli
Gentur føddar í 93 og 94 mugu kvika sær. Freistin at fáa ókeypis koppseting móti lívmóðurhálskrabba fyri gentur, sum eru føddar í 1993 og 1994, gongur
Ráðstevna í Føroyum
Í døgunum 9-11 juni verður árliga ráðstevnan um krabbmeinsgransking hjá ANCR (Association of Nordic Cancer Registers) hildin á Hotel Føroyum.
Aðalorðaskifti um krabbameinsætlanina
Krabbameinsfelagið fegnast um, at arbeiðið við krabbameinsætlanini fyri Føroyar heldur fram. Mikudagin 17. februar klokkan 11.00 leggur landsstýrismað
Verkætlan móti lívmóðurhálskrabba
Krabbameinsfelagið er farið undir at fyrireika eina verkætlan sum hevur til endamáls at fáa ungar gentur at koppseta seg ímóti lívmóðurhálskrabba.
Opið hús fyri tey, ið hava ella hava haft móðurmerkjakrabba
Bólkurin fyri tey , ið eru skorin fyri móðurmerkjakrabba, fer 24. februar aftur at hittast til prát og hugnaliga samveru.
Mist makan?
Tað kann vera sera trupult at koma gjøgnum sorgina, tá ein missir makan av eirindaleysari sjúku. Krabbameinsfelagið bjóðar tær, sum hevur mist makan a
Opið hús fyri kvinnur 16. februar
Bólkurin fyri kvinnur, sum hava ella hava havt krabbamein í undirlívi, fer nú aftur at hittast til prát og hugnaliga samveru.
Gott nýggjár!
Stigin inn í nýggja árið, vilja vit í Krabbameinsfelagnum fegin bera eina heilsan til tykkum øll, sum á einhvønn hátt stuðlaðu felagnum í árinum sum
Gransking í sálarligum løstum
Hevur barn títt verið fyri álvarsamari hending, til dømis er vorðið illa sjúkt, verið fyri ágangi ella vanlukku, mist mammu ella pápa av krabbameini e
Nýggjur kalendari
Í ár eru 30 ár liðin, síðani Krabbameinsfelagið varð stovnað, og felagið hevur tískil nýtt høvið at gera ymisk átøk undir felags heitinum “Føroyar mót
Opið hús 17. november
Bólkurin fyri tey , ið eru skorin fyri móðurmerkjakrabba, fer nú aftur at hittast til prát og hugnaliga samveru.
Look good feel better
Krabbameinsfelagið skipar fyri ókeypis skeiði í andlitsrøkt og at leggja make upp. Skeiðið er fyri kvinnur við krabbameini.


text:
Í Vági hava okur í eitt mannaminnið verið ríkaði við at hava nógvar lokalar eldsálir.
Les meiri
Lokalar eldsálir gull verdar
Í Vági hava okur í eitt mannaminnið verið ríkaði við at hava nógvar lokalar eldsálir.
Ruth Smith fagnaður í Vági
Í døgunum frá 1.apríl og til 6.apríl verður skipað fyri Ruth Smith fagnaði í Vági í samband við 100 ára dagin f. føðing hennara – hin 5. apríl 2013.
Les meiri
Rokningar og avgreiðslugjøld broytt
Á býráðsfundinum tórsdagin 14. mars 2013 samtykti Vágs Býráð at gera nakrar broytingar í rokningunum í smb. við leigu av neystagrundum, samstundis sum avgreiðslugjaldið á rokningar varð avtikið.
Les meiri
Fundarfrásøgn frá 3. býráðsfundi 2013
Fundarfrásøgn frá 3. býráðsfundi í 2013, sum var 14. mars, er løgd út á heimasíðuna.
Vágs kvøldskúli framsýning Pálmasunnudagin
Pálmasunnudag frá kl. 15 til kl. 19 hevur Vágs kvøldskúli framsýning í fimleikarhøllini í Vágs skúla.
Les meiri


text:
19. juni 2000Nr. 8001
Leiðbeining um viðgerð av umsóknum um stuðul sambært lóg um stuðul til uppihaldspening - serliga viðvíkjandi gjaldsavgerðum frá Ríkisumboðnum
(Til Almannastovuna)
Sambært § 1, stk. 1 í lóg nr. 90 frá 6. juni 1997 um stuðul til uppihaldspening verður sett sum treyt, at viðkomandi av tí almenna er álagdur at gjalda uppihaldspening.
Sambært § 3, nr. 1 í kunngerð nr. 143 frá 26. september 1997 um stuðul til uppihaldspening skal við umsóknini m.a. leggjast avrit av gjaldsavgerð (bidragsresolution) frá Ríkisumboðnum.
At viðkomandi av tí almenna skal vera álagdur at gjalda uppihaldspening merkir, at Ríkisumboðið í eini gjaldsavgerð (bidragsresolution) skal hava tikið avgerð um hetta.
Almannastovan, sum umsitur stuðulin til uppihaldspening, hevur í einum ítøkiligum máli sýtt fyri at veita umsøkjara stuðul til uppihaldspening (konfirmatiónsgjald) við tí grundgeving, at avgerðin hjá Ríkisumboðnum ikki álegði umsøkjaranum at gjalda uppihaldspening, í hesum føri konfirmatiónsgjald, men at avgerðin harafturímóti bert var ein staðfesting av eini avtalu foreldranna millum.
Í hesum sambandi skulu útgreinast nøkur viðurskifti í samband við gjaldsavgerðir tiknar av Ríkisumboðnum.
Gjaldsavgerðir og innihaldsligar orðingar
Alt eftir hvørjar umstøðurnar eru í málinum, nýtir Ríkisumboðið ymiskar orðingar í gjaldsavgerðum:
1. Gjaldið kann vera ásett av Ríkisumboðnum
2. Gjaldið kann vera ásett eftir avtalu foreldranna millum
3. Gjaldið kann vera tilskilað sambært avtalu foreldranna millum
Orðingarnar, sum Ríkisumboðið nýtir í hvørjum einstøkum føri, hava samband við treytirnar hjá Ríkisumboðnum fyri eftirfylgjandi at kunna broyta eina gjaldsavgerð. Orðingarnar hava sostatt einki samband við reglurnar, sum stuðul til uppihaldspening verður veittur eftir.
Viðv. 1.: Gjald ásett av Ríkisumboðnum kann seinni broytast av Ríkisumboðnum, um umstøðurnar í málinum eru broyttar.
Viðv. 2.: Gjald ásett av Ríkisumboðnum eftir avtalu foreldranna millum kann seinni broytast av Ríkisumboðnum, tó bert um umstøðurnar í málinum eru munandi meira broyttar. Staðfesting av broyttu umstøðunum krevur vanliga útgreinan av fortreytunum fyri avtaluni.
Viðv. 3.: Er gjaldið tilskilað sambært avtalu foreldranna millum kann hetta ikki seinni verða broytt av Ríkisumboðnum, men bert við dómi.
Treytin sambært lóg um stuðul til uppihaldspening er, at "persónur av tí almenna er álagdur at gjalda uppihaldspening …", jbr. § 1, stk. 1, nr. 2, og skal hetta kunna skjalprógvast, jbr. § 3, nr. 1 í kunngerð um suðul til uppihaldspening.
Viðkomandi spurningar at seta í hesum samabandi eru:
- hvussu "álagt" skal tulkast
- um øll 3 sløgini av avgerðum frá Ríkisumboðnum kunnu metast at áleggja viðkomandi eina gjaldsskyldu, soleiðis at allar avgerðir Ríkisumboðsins um uppihaldspening lúka treytirnar fyri at vera ein gjaldsavgerð, og
- um ja, av hvørji upphædd stuðulin skal roknast eftir.
Treytirnar um, at viðkomandi skal vera álagdur at gjalda og kunna skjalprógva gjaldasavgerð tikna av Ríkisumboðnum, mugu metast at vera settar út frá tí sjónarmiði, at neyvt eftirlit kann havast við at umsøkjararnir uppfylla treytirnar fyri at fáa stuðul útgoldnan, og at stuðulsupphæddin er røtt. Av hesi orsøk kunnu sjálvbodnar avtalur foreldranna millum ikki nýtast sum grundarlag fyri at fáa stuðul.
Verður treytin, um at tað almenna skal hava álagt viðkomandi at gjalda uppihaldspening, tulkað sambært orðaljóðinum, kann hetta í summun førum hava óhepnar fylgir við sær fyri umsøkjaran.
Í fyrsta lagi merkir hetta, at sjálvbodnar avtalur foreldranna millum, sum verða staðfestar av Ríkisumboðnum, lúka ikki treytirnar fyri at fáa stuðul. Í øðrum lagi er tað Ríkisumboðið, sum skal taka avgerðina, og vil hetta siga, at foreldrini skulu vera ósamd, ella hava seming frá Ríkisumboðnum fyri neyðini. Við ørðum orðum, so kunnu foreldur, sum semjast um gjald av uppihaldspeningi, og sum fáa Ríkisumboðið at vátta avtalu teirra, ikki fáa stuðul.
Havandi endamálið við lógini í huga, sum er at veita stuðul til persónar, sum gjalda uppihaldspening til m.a. børn yngri enn 18 ár, mugu hetta metast sum ótilætlaðar avleiðingar av orðingini av treytunum settar í lógini.
Avgerðirnar hjá Ríkisumboðnum hava sum sagt einki samband við umsitingina hjá Almannastovuni av lógini um stuðul til uppihaldspening, og Ríkisumboðið tekur tí ikki hædd fyri, at gjaldsavgerðin skal kunna nýtast sum grundarlag fyri at fáa stuðul útgoldnan.
Ríkisumboðið viðmerkti í einum kæruumæli í fyrrnevnda máli, at umsøkjarin við at venda sær til Ríkisumboðið hevði møguleika at fáa eina nýggja gjaldsavgerð við eini orðing, sum uppfylti neyðugu krøvini til at fáa stuðul til uppihaldspening.
Verður dentur hóast hetta lagdur á orðingina í tí einstøku gjaldsavgerðini frá Ríkisumboðnum, er tað ógvuliga tilvildarligt, nær ein umsøkjari uppfyllir treytirnar fyri at fáa stuðul, og nær hann ikki uppfyllir treytirnar.
Dentur eigur tí ikki verða lagdur á sjálva orðingina í gjaldsavgerðunum hjá Ríkisumboðnum, tá umsitingarmyndugleikin ger av, um umsøkjari sambært lógini um stuðul til uppihaldspening er álagdur at gjalda uppihaldspening.
Fyriliggur ein gjaldsavgerð (bidragsresolution) frá Ríkisumboðnum, er treytin, um at persónurin skal vera álagdur at gjalda uppihaldspening, uppfylt.
Hvørji upphædd skal stuðul veitast eftir
Sambært § 2, stk. 1 í lóg um stuðul til uppihaldspening er tann árliga stuðulsupphæddin 50% av tí uppihaldspening, sum persóni er álagt at gjalda, og sum hann hevur goldið.
Tá allar gjaldsavgerðir hjá Ríkisumboðnum eru at meta sum ein avgerð, ið áleggur persónum at gjalda uppihaldspening, er spurningurin, hvørji upphædd stuðulin skal roknast eftir.
Ríkisumboðið upplýsir, at við ásetan av konfirmatiónsgjaldi verður sambært siðvenju tikið útgangsstøðið í, hvussu stórt tað vanliga barnagjaldið er.
Er barnagjaldið tað vanliga gjaldið + 25%, er konfirmatiónsgjaldið 3 x vanliga barnagjaldið.
Er barnagjaldið tað vanliga gjaldið + 50%, er konfirmatiónsgjaldið 4 x vanliga barnagjaldið.
Er barnagjaldið tað vanliga gjaldið + 100%, er konfirmatiónsgjaldið 5 x vanliga barnagjaldið.
Er gjaldið ásett av Ríkisumboðnum sambært siðvenju í tílíkum málum, verður stuðulin roknaður eftir hesi upphædd.
Hava foreldrini avtalað eina upphædd uppá t.d. kr. 6.000, og hevur Ríkisumboðið tilskilað hesa upphædd í eini gjaldsavgerð, so er hendan upphæddin størri enn upphæddirnar, ið vanliga verða ásettar. Í tílíkum verður at síggja burtur frá upphæddini tilskilað í gjaldsavgerðini, og skal í staðin siðvenjan fyri ásetan av upphæddum á økinum fylgjast.
Sambært hesum hevur tað fyri avgerðina hjá umsitingarmyndugleikanum ongan týdning, hvør upphædd er tilskilað í gjaldsavgerðini, um fyriliggjandi gjaldsavgerðin bert staðfestir eina avtalu foreldranna millum. Í einum tílíkum føri verður vanlig siðvenju á økinum at fylgja.
Almanna- og heilsumálastýrið, tann 19. juni 2000
Aibritt á Plógv
deildarstjóri
/ Jóhanna Arge
fulltrúi


text:
Innsent
19.06.2017 - 11:57
Í 1972 vórðu hesar fittu konurnar útlærdar sum sjúkrasystrar á Sjúkrasystraskúla Føroya. Lærararnir vóru Sólvá, Poula, Anna og Esther.
Í sambandi við at 45 ár eru liðin síðani hesa stóru hending, varð avgjørt at hátíðarhalda dagin við eini ferð til Lloret de Mar í Spania. Ein sera góður, stuttligur og gevandi túrur, verður sagt.
- Av teimum 18 av okkum, sum tóku prógv saman, vóru 11 við á ferðini. Fleiri av okkum eru enn til arbeiðis. Fýra búgva í Danmark, meðan hinar allar eru í Føroyum. Tvær eru deyðar Allar vóru samdar um, at vit hava útbúgvið til og útint eitt samfelagsnyttugt, spennandi og gott starv, siga tær í skrivi.


text:
Jan Müller
05.04.2017 - 08:36
Fyri góðum ári síðani tók bretska stjórnin eina heldur óvanliga avgerð í sambandi við oljuvirksemið á bretska landgrunninum. Avgjørt var at seta fleiri hundrað milliónir kr. á fíggjarlógina til at fíggja nýggjan seismikk eitt nú í útjaðaraøkjum, har mett verður at nógv olja liggur goymd í undirgrundini, og síðani lata oljufeløgum seismikkin ókeypis. Her er so eisini talan um øki, sum liggja tætt upp at føroyska markinum vestan fyri Hetland. Endamálið við hesi avgerð varð at birta upp undir aftur áhugan hjá oljufeløgum at gera íløgur í oljuleiting m.a. á Atlantsmótinum tvs. í økinum millum Hetland og Føroyar.
Tá 29. útbjóðingin lat upp í fjør fingu oljufeløg umrødda seismikk ókeypis og hevur hetta eftir øllum at døma gjørt, at nógv oljufeløg hava søkt um leitiloyvi í økjum, har leiting hevur verið avmarkað. Herfyri vórðu so latin nýggj leitiloyvi í hesi útbjóðing til íalt 17 oljufeløg. Eitt heldur óvanligt úrslit, nú lágur oljuprísur hevur lagt lok á leiting sum heild.
Nú um dagarnar frættu vit, at Shell og BP hava fingið tillutað fleiri nýggj leitiloyvi í seinastu útbjóðingini, og at hesi loyvi liggja tætt upp at føroyska markinum. Viðmerkjarar í Bretlandi vilja vera við, at hetta kemst av, at feløgini hava fingið nýggjan seismikk at arbeiða við, og at leititreytirnar eru vornar gjørdar lagaligari.
Í dag frættist so, at oljufelagið Parkmead, sum er rættiliga virkið vestan fyri Hetland, hevur økt um sín leiklut í loyvunum í teigi 205/13 í Hetlandsrennuni, ella leitimiðini Sunda North og Sunda South, sum eisini liggja nær føroyska markið. Fyrr átti tað 56% í hesum loyvum, men nú hevur tað 100% eftir keyp frá hálendska felagnum Dyas. Felagið upplýsir, at tað út frá nýggjum seismikki og nýtulking av boridata sær uppaftur meira ljóst uppá hetta leitiøkið, sum liggur norðan fyri stóru oljukeldurnar Schiehallion og Foinaven, og sunnan fyri gasskeldurnar Laggan Tormore. Mett verður at her liggja goymdar upp ímóti 300 mill. tunnur av olju.
Stjórin í Parkmead, Tom Cross, sigur við Energy Voice, at tey eru sera fegin um at hava keypt størri part av Sanda-prospektunum, sum kunnu økja munandi um virðið á felagnum.
Ávirkan á føroysku útbjóðingina?
Ein kann nú spyrja, hvørja ávirkan gongdin á bretskum øki á Atlantsmótinum kann hava fyri komandi leiting í Føroyum. Kann vaksandi áhugin fyri leiting eystan fyri føroyska markið og áhugin fyri at keypa seg inn í leitiloyvi har, ávirka leitiáhugan á føroyskum øki henda ella handa vegin? Kann hann t.d. gera, at oljufeløg heldur vilja brúka íløgurnar til leiting og útbygging í bretskum øki? Ella kann vaksandi virksemið bæði við leiting, nýggjum fundum og útbyggingum smitta av uppá Føroyaøkið eisini? Eins ov tað hevur gjørt áður? Vit skulu ikki gloyma, at jarðfrøðingar hjá fleiri av oljufeløgunum síggja alt Atlantsmótið sum eina oljuprovins/landslut, tvs. alt økið millum Hetland til Føroya.
Um so er at nýggjur seismikkur, sum bretska stjórnin hevur fíggjað og latið oljufeløgum ókeypis, ger undirgrundina tætt upp at føroyska markinum meira áhugaverda, so er væl rætt og náttúrligt at útleiða av tí, at áhugaverdu økini bretskumegin eftir øllum at døma eisini kunnu halda fram inn á føroyska landgrunnin. Og tað kann so møguliga aftur medvirka til, at oljufeløg tí eisini fara at vísa komandi leiting við Føroyar áhuga.
Allar tær útbyggingar eystan fyri føroyska markið, sum longu eru gjørdar, tær, sum verða gjørdar nú og tær, sum liggja á tekniborðinum, hava eftir øllum at døma stóran týdning fyri føroyska leiting eisini. Tær eru nevniliga týðandi infrastrukturur í økinum. Og oljufeløg síggja helst, at tað longu finst infrastrukturur, tvs. framleiðslustøðir og rørleiðingar í einum øki, har tey skulu til at søkja um nýggj leitiloyvi. Vitandi at eingin infrastrukturur er í føroyskum øki, so er greitt, at slíkur í bretskum øki nær markinum kann hava stóran týdning fyri tey, tá tey søkja um leitiloyvi við Føroyar. Tá vil nevniliga vera møguleiki fyri at binda í verandi framleiðslueindir í bretska grannalagnum heldur enn at skula gera stórar íløgur í infrastruktur á føroyska landgrunninum so sum at byggja kostnaðarmikið framleiðsluskip ella leggja rørleiðingar til lands. At tað í framtíðini fer at bera til at knýta fund á føroyskum øki í framleiðandi oljukeldur bretsku megin markið kann fáa týdning fyri føroyska oljuleiting. Longu nú framleiða fleiri olju- og gasskeldur nær markið, og ætlanin er at fara undir aðrar útbyggingar í framtíðini tætt við markið eisini.
Eingin ivi er um, at tað verður spennandi at fylgja gongdini í komandi leitingini á føroyska landgrunninum. Í hesum døgum leggur løgtingið seinastu hond á lógaruppskot um nýggju útbjóðingina. Eftir 1. viðgerð at døma so fer hetta málið helst at fáa undirtøku frá øllum flokkum. Ósvaraði spurningurin er tó enn, hvussu endaligu treytirnar til oljufeløgini fara at síggja út. Lagt er so upp til ikki at gera tær stóru broytingarnar.
4. útbjóðing verður latin upp á Fiec ráðstevnuni í Norðurlandahúsinum 17. mai av Poul Michelsen, landsstýrismanni.


text:
Góð búskapargongd í USA og Evropa
- 18 Jan 2017
- - LÍV
Eftir eitt 2016 við hampuligum vinningi er tað við spenningi, at vit trína inn í 2017. Báðumegin Atlantshavið eru góð búskaparlig tíðindi og serliga í USA sær út til at ganga heilt væl. Kortini kann væntast, at nýggi forsetin, Donald Trump, fer at reka ein sera stimbrandi fíggjarpolitikk. Hóast óvissa er um, hvat hann ítøkiliga fer at fremja í verki, kann hetta føra við sær ovurhiting av búskapinum. Útlit er fyri, at 2017 kann gerast eitt hampuligt partabrævaár, men vandi liggur í, at nakað av framgongdini longu er innroknað í kursirnar.
Góður ársendi viðvíkjandi virðisbrævavinningi
Ikki kann sigast annað, enn at desember í 2016 var góður fyri allar virðisbrævaflokkarnar hjá LÍV. Allir flokkar høvdi ein vinning í mánaðinum og hetta førdi við sær, at árið sum heild endaði við nøktandi vinningi. Samlað gav íløgan við hægra váðanum vinning á 4,49%, meðan íløgan við lægra váðanum gav vinning á 2,58%. Í desember var ískoytið til hendan vinning, fyri báðar íløgurnar, ávíkavist 1,73% og 0,34%. Besti virðisbrævaflokkur í 2016 gjørdist ”onnur lánsbrøv”, ið góvu heili 7,56% eftir at desember gav 1,60%. Teimum á baki komu partabrøvini við vinningi á 5,58%. Desember átti sera stóran lut í hesum ársvinninginum, tí í desember góvu partabrøvini heili 5,26% í vinningi. Hóast donsku lánsbrøvini stóðu seg vánaligast, góvu hesi ein vinning á heili 3,74% í 2016. Hetta er nøktandi, tá hugsað verður um lága rentustigið í heiminum. Í desember góvu hesi +0,43%.
Búskapur vann á politikki
2016, sum júst er farið aftur um bak, var sera hendingarríkt. Tað, sum helst serliga stendur eftir í minninum, eru ymsu forsagnirnar, sum so dyggiliga tóku feil. Í juni, tá bretar skuldu atkvøða um sokallaða Brexit, var at kalla eingin ivi um, at teir fóru at atkvøða fyri, at verða verandi í ES. Øllum kunnugt gjørdist úrslitið tað øvugta. Í november skuldu amerikanarar velja nýggjan forseta. Tann umstríddi Donald Trump gjørdist valevni hjá republikanarunum og beint fyri valið, mettu mest virdu miðlar í USA, at mótvalevnið, Hillary Clinton, fór at vinna við útvið 90% sannlíkindi. Øllum kunnugt gjørdist hetta ikki úrslitið og seinni hesa vikuna, tann 20. januar, kann Trump seta seg í Hvítu Húsini. Spátt var eisini, at um úrslitini gjørdust, sum tey gjørdu, so fór tað at fáa neiligar avleiðingar á virðisbrævamarknaðirnar. Soleiðis gjørdist heldur ikki. Gamaní viknaði bretska pundið nógv í seinnu hálvu av 2016, men hetta gav bretskum virkjum kappingarfyrimun soleiðis, at teirra partabrøv hækkaðu. Í USA styrknaði dollarin, móti øllum forsagnum, eftir at Trump vann valið og partabrøvini hækkaðu eisini. Ein orsøk til hetta var, at sokallað Trumponomics er í væntu. Hóast óvissa er um hendan fíggjarpolitikk Trumps, so væntast hann at stimbra amerikanska búskapin. Lærupeningurin frá 2016 er helst, at á fíggjarmarknaðum vinnur búskapur vanliga á politikki.
Varliga góð útlit
Í byrjanini av 2017 kann staðfestast, at tað gongur munandi betri í evropiska og amerikanska búskapinum, sammett við fyrr í 2016. Í USA vísa tøl, at virkir eru alt meira bjartskygd og væntast at økja teirra íløgur. Eisini meinigi amerikanarin er meira bjartskygdur og arbeiðsloysið er í løtuni undir sokallaða náttúrliga arbeiðsloysinum. Búskapurin í USA er sostatt heilt sterkur í løtuni. Spurningurin er tí, um stimbrandi fíggjarpolitikkur Trumps, Trumponomics, kann ovurhita búskapin soleiðis, at amerikanski miðbankin noyðist at hækka rentuna meira enn áður væntað. Í Evropa vísa framatlítandi búskapartøl eisini á, at framgongd er, men evropiski miðbankin hevur boðað frá, at tey ikki fara at hækka evropisku rentuna fyrr enn við endan av 2017.
2017 verður sostatt eftir øllum at døma eitt ár við búskaparligari framgongd og hækkandi lánsbrævarentum. Viðvíkjandi vinningi á varligum statslánsbrøvum er tí helst lítið at heinta. Partabrøvini hava helst longu innroknað nakað av væntaðu búskaparframgongdini. Tí skal helst ikki so nógv til fyri, at vit stundum kunnu sígga óstøðugleika í hesum íløgubólki, hóast útlitini samanumtikið eru varliga góð.
Lærupeningurin frá 2016 er helst, at á fíggjarmarknaðum vinnur búskapur vanliga á politikki.


text:
NEVNDARVAL: Undir nevndarvalinum į ašalfundinum hjį P/F Fiskaaling, sum varš hildin mikudagin, fór ein broyting fram. Jan Mortensen, iš hevur veriš formašur seinastu tvey įrini, fór śr nevndini, og ķ hansara staš varš valdur Kristoffur Laksį sum nżggjur formašur.
Hini ķ nevndini umframt Kristoffur Laksį eru Turiš Mųrkųre, Niels Winther, Gunnvųr į Norši og Ųystein Patursson. Tey bęši sķšstnevndu eru starvsfólkaumboš, sum vóršu vald ķ fjųr, og tey sita ķ fżra įr.
Jan Mortensen er farin śr nevndini, mešan hini nevndarumbošini, sum eru vald eftir įheitan frį Uttanrķkis- og Vinnumįlarįšnum, iš eigur allan partapeningin ķ P/F Fiskaaling, halda fram eftir įheitan frį rįšnum. Umbošini ķ nevndini fyri landiš verša vald į hvųrjum įri.


text:
Arbeiðsmarknaðargransking
Hava arbeiðsmarknaðarviðurskifti tín áhuga, so er møguleiki at fáa norðurlendskan pening til tína verkætlan.
Arbeiðsmarknaðarnevndin hjá Norðurlendska Ráðharraráðnum letur í ár 2,4 mio. kr. til verkætlanir.
Málið við Arbeiðsmarknaðarnevndini hjá Norðurlendska Ráðharraráðnum er at styrkja og menna norðurlendska samstarvið innan arbeiðmarknaðarpolitisk viðurskifti, almennan arbeiðsmarknarpolitik og gransking í arbeiðsmarknarligum viðurskiftum - eitt nú inn- og útflutningi av arbeiðsmegi.
Ein fyritreyt fyri at fáa játtandi svar uppá umsókn er, at minst trý norðurlond luttaka í verkætlanini. Tað er ein fyrimunur um enn fleiri norðurlendsk lond luttaka - her verður eisini hugsað um tey sjálvstýrandi londini.
Nevndin hevur í ár valt at raðfesta hesi trý evni:
- Starvstilboð til arbeiðsføra partin av fólkinum
- Eftirspurningur á arbeiðsmegi í framtíðini
- Sambandi millum heilsu og arbeiðsmarknað
Av tí at umsóknirnar ætlandi verða mettar av Arbeiðsmarknaðarnevndini tann 12.-13. mars, er ynskiligt, at umsóknir eru nevndini í hendi tann 25. februar 2008.
Meir fæst at vita á heimasíðuni hjá Norðurlandaráðnum.
Ernst Jacobsen, stjóri á Arbeiðsloysisskipanini, er føroyskt umboð í Arbeiðsmarknaðarnevndini.
Um tú hevur spurningar, so kanst tú venda tær til Granskingarráðið á telefon 567800 ella umvegis t-post: gransking[kurla]gransking.fo


text:
Skráin til Handilsvinnuráðstevnuna 12. februar 2018 Handilsvinna
Seinasta freist at melda til handilsferðina til Turkalands12. februar 2018 Almenn tíðindi
Pantskipanin handað Landsstýriskvinnuni12. februar 2018 Handilsvinna
Ulrica Ekeroth á Handilsvinnuráðstevnuna5. februar 2018 Handilsvinna
Nú ber til at melda til Aliráðstevnuna5. februar 2018 Havbúnaður
Í minsta lagi 900 føroyingar starvast beinleiðis innan shippingvinnuna5. februar 2018 Shipping
KT-felagið: talið er 6275. februar 2018 KT- og Samskifti
Framløgudagur hjá Fiskivinnuroyndum 12. februar5. februar 2018 Fiskivinna
Gilli Haraldsen á Handilsvinnuráðstevnuni29. januar 2018 Handilsvinna
Almenn framløga av kanning um KT-fólk í Føroyum29. januar 2018 KT- og Samskifti
Aliráðstevnan verður fríggjadagin 2. mars29. januar 2018 Havbúnaður
Ferðavinnustevnan 201822. januar 2018 Ferðavinna
Kravið um talgildar rokningar22. januar 2018 Almenn tíðindi
Kunningartiltak um talgilding av rokningum15. januar 2018 Almenn tíðindi
Handilsvinnuráðstevnan 201815. januar 2018 Handilsvinna
Føroyskur havbúnaður framleiddi góð 71 túsund tons í 201715. januar 2018 Havbúnaður
Nýggj sBók um arbeiðsmarknaðin8. januar 2018 Arbeiðsmarknaður
NATA lýsir eftir umsóknum8. januar 2018 Almenn tíðindi
Arbeiðssteðgur, karmur og siðvenja4. januar 2018 Áskoðan
Arbeiðssteðgur er ein natúrligur partur av sáttmálasamráðingum20. desember 2017 Áskoðan
Gleðilig jól og gott nýggjár18. desember 2017 Almenn tíðindi
Jobmatch verður í Norðurlandahúsinum 28. desember18. desember 2017 Almenn tíðindi
Jógvan Hansen nýggjur formaður í Føroya Ráfiskakeyparafelag18. desember 2017 Almenn tíðindi
Arbeiðssteðgur á almenna arbeiðsmarknaðinum13. desember 2017 Arbeiðsmarknaður
KT-vinnan lærir børn at forrita11. desember 2017 KT- og Samskifti
Heimablídni á ST-lista fyri burðardygga ferðavinnu11. desember 2017 Ferðavinna
Hvussu nógv KT-fólk eru í Føroyum?4. desember 2017 KT- og Samskifti
Føroya Arbeiðsgevarafelag gjørt setanarprógv til limirnar at brúka27. november 2017 Arbeiðsmarknaður
Granskingarráðið kunnar um stuðul til vinnu-ph.d.27. november 2017 Útbúgving og gransking
Ger fyritøkuna sjónliga á Jobmatch 2017 20. november 2017 Almenn tíðindi
Tørvurin á arbeiðsmegi í Europa er hin størsti nakrantíð20. november 2017 Arbeiðsmarknaður
Vinnuhúsið luttekur á Jobmatch 201720. november 2017 Almenn tíðindi
Handilsvinnufelagið: Bein mismunin burtur13. november 2017 Handilsvinna
7,2 mió kr. tøkar at søkja frá Fiskivinnuroyndum13. november 2017 Útbúgving og gransking
Nú ber til at søkja um stuðul til vinnu-ph.d13. november 2017 Útbúgving og gransking
Kommunurnar mugu halda aftur í útreiðsluvøkstrinum6. november 2017 Áskoðan
Fallandi laksaprísur6. november 2017 Havbúnaður
Rúsdrekkapolitikkur og matstovumentan30. oktober 2017 Ferðavinna
Nevndin í Føroya Arbeiðsgevarafelag víðkað30. oktober 2017 Almenn tíðindi
Belgiski ambassadørurin á vitjan30. oktober 2017 Almenn tíðindi
Myndir frá FM fyri handverkslærlingar23. oktober 2017 Handverk og ídnaður
Suður-koreanski ambassadørurin í Danmark á vitjan23. oktober 2017 Almenn tíðindi
Væleydnað FM fyri handverkslærlingar16. oktober 2017 Handverk og ídnaður
Tunnilslið - bomm fyri 7 milliónir?16. oktober 2017 Áskoðan
Norra og Russland samd um toskakvotuna fyri komandi ár16. oktober 2017 Fiskivinna
Vinnararnir av FM fyri handverkslærlingar9. oktober 2017 Handverk og ídnaður
KT-felagið fyrireikar limirnar til persónsdatalógina9. oktober 2017 KT- og Samskifti
Framgongd í kanadisku sjógætisvinnuni eftir fríhandilsavtalu við ES9. oktober 2017 Fiskivinna
Ráðgevarafelagið við nýggjum ársriti 2. oktober 2017 Ráðgevaravinna
Skráin fyri FM fyri handverkslærlingar2. oktober 2017 Handverk og ídnaður


text:
Grøn orka: nýggj vinna við nýggjum størvum
19. apríl 2017
Nógv nýggj og avbjóðandi tøknilig størv í Føroyum, um so er, at vit megna at menna orkuøkið til eina lønandi vinnu
Megna vit at menna orkuøkið til eina lønandi vinnu í Føroyum, heldur enn at innflyta kostnaðarmiklað olju, vil hetta menna nógv nýggj og avbjóðandi tøknilig størv. Samstundis vil hetta geva okkum møguleikar at seta pening í íløgur innan orku og fáa eitt munagott avkast.
Á orkuráðstevnuni hjá Sambandsflokkinum 7. apríl vísti vinnan á tær neyðugu útbygningarnar, sum skulu til fyri at flyta Føroyar rætta vegin á grøna orkuøkinum. Bæði Magn, SEV, Røkt og VITorka vístu á teir stóru vinnuligu møguleikarnar, sum eru á grøna orkuøkinum og harvið skapan av nýggjum spennandi størvum.
M.a. vísti Magn á stóru avbjóðingarnar við at náa politiskt settu málunum fram til 2030 og at neyðugt er, at aðrir aktørar enn bara SEV sleppa framat at fremja útbyggingarætlanirnar í verki - her má vinnan og politiski myndugleikin taka lógvatak saman.
Tað kom greitt fram á orkuráðstevnuni, at føroysku privatu vinnuligu aktørarnir hava neyðugu loysnirnar klárar og at tað er stórur áhugi fyri fígging av verkætlanum innan grøna orku.
Størsta avbjóðingin komandi árini vil sostatt verða at fáa neyðuga lóggávuverkið broytt við tí endamáli at liberalisera el-marknaðin, soleiðis at vinnan sleppur til verka at fremja nøkur risa framstig á orkuøkinum og flyta okkum frá olju til varandi orkukeldur og harvið gagnnýta okkara orkuríkidømið.
Sí fleiri myndir á Facebook-vegginum hjá Sambandsflokkinum: Facebook - Sambandsflokkurin
Lesa meira: Føroysk grøn orka heldur enn innflutt svørt orka
Lesa meira: Sera væl eydnað ráðstevna um grøna orku
RN
Aftur


text:
Miðafrikalýðveldið
Miðafrikalýðveldið (franskt République Centrafricaine) er eitt land í Miðafrika við umleið 4 mió. íbúgvar. Høvuðsstaður er Bangui og høvuðsmálið er franskt. Miðafrikalýðveldið hevur mark við 5 lond: Kjad, Sudan, Fólkaræðiliga Lýðveldið Kongo, Kongo og Kamerun.
Innihaldsyvirlit
Búskapur[rætta | rætta wikitekst]
Stórur partur av inntøkunum í landinum er av diamantvinnuni. Her eru eisini góðir møguleikar at menna aðra vinnu, tí bæði gull, jarn, kopar og uran eru í jørðini. Stór vatnflóð í regntíðini er kortini stórur bági fyri allari námsvinnu.
Miðafrikalýðveldið kemur ikki út til havið - har er eingin strond, eingin jarnbreyt og asfalteraðu vegirnir fáir. Tí er mesti flutningurin og mesta sambandi ímillum fólk eftir áunum. Næstan tríggir fjórðingar av allari vøru verða fluttir eftir áum og veitum, sum tilsamans eru 7000 km langar. Mesta útflutningsvøran verður flutt til Brazzaville í Kongo og haðan koyrd við toki út til havnabýir á strondini við Atlantshav.
Miðafrikalýðveldið er av fátækastu londum í heiminum.
Søga[rætta | rætta wikitekst]
Turkur og politiskur ófriður hava elvt til svára neyð. Í 1965 kom ræðslustýrið hjá Bokassa keisara til valdið, og tá ið hann mátti rýma av landinum, tók hernaðarstýri við. Fyrstu ferð, fólkið slapp at velja stýri sítt, var í 1993, men búskapurin í landinum liggur framvegis í skeljum, og landið er eitt tað fátækasta í heiminum.
Politikkur[rætta | rætta wikitekst]
Ófriður[rætta | rætta wikitekst]
Í CAR hava í 2014 verið nógvir samanbrestir millum víðgongdar muslimar og kristin. Anti-Balaka-militsin eru hálvvápnaðir uppreistrarmenn, sum fyri tað mesta hoyra til kristnar bólkar í landinum. Teir hava verið skuldsettir fyri at hava dripið muslimar frá hond. Anti-Balaka-militsin varð sett á stovn eftir at muslimskir Seleka-uppreistrarbólkar í longri tíð høvdu gjørt seg inn á og dripið kristin frá hond - tað gjørdu teir millum annað í februar 2014.
Landafrøði[rætta | rætta wikitekst]
Mitt inni í Afrika er Miðafrikalýðveldið. Norðari partur er turrur og berligur, syðri partur er vátur og avtakin við regnskógi.
Sí eisini[rætta | rætta wikitekst]


text:
Klettafjøll
Klettafjøll (enskt Rocky Mountains) eru ein fjallarøð í Vestur-Norðuramerika sum røkkur frá Kanada til Nýmeksiko í USA. Í miklu fjallarøðini eru lívsumstøður til sera mong ymisk djór, og har eru eisini mangar ólíkar plantur. Hægsta fjallið er Mount Elbert í Kolorado, 4 401 metrar høgt.
Um 1370 m uppi broytist grasslætta-vøksturin til barald og mólsurt, og 2000 m uppi veksur furu- og grannviður. Omanfyri 3200 m veksa bara fjallagras og fjallablómur stutta summarið.
Fjøllini eru illgongd og eru tí friðskjól hjá summum djórum, til dømis jervi, bjørn, villum seyði og snjógeit, sum geypan veiðir.
Klettafjøll vórðu til, tá ið tvær plátur stoyttu saman.


text:
- Tíðindi, mentan og ítróttur
Uppskot um at knýta Fámjins- og Hvalbiartunnilin
Tak niður
Sambært Jenis av Rana kann tað gerast einar 20 milliónir krónur bíligari á henda hátt.
Uppskotið snýr seg um at knýta Fámjins- og Hvalbiartunlarnar saman og bjóða teir út sum eina verkætlan. Bæði andstøðu- og samgongutingfólk hava lagt fram uppskotið fram.
Uppskotstillar eru Jenis av Rana, Kaj Leo Holm Johannesen, Jacob Vestergaard, Heðin Mortensen og Kristin Michelsen.
Sambært Jenisi av Rana, ið hevur gjørt uppskotið, so eru tað fleiri fyrimunir við at gera verkætlanina á henda hátt.
Ein er tann fíggjarligi parturin. Ein annar er, at bøta um støðuna í Fámjin. Ein triðji er, at tunnilstoymi, ið skuldi byrja í Fámjin, nú kann fara aðrastaðni.
Henrik Old, landsstýrismaður í samferðslumálum, sigur, at upprunaliga hevði hann sjálvur ætlað, at Fámjinstunnilin skuldi tengjast saman við Hvalbiartunlinum, men politisk undirtøka fekst ikki fyri tí.
Henrk Old leggur dent á, at hetta er eitt uppskot til samtyktar, og tí skal tað takast við tí fyrivarni, ið hartil hoyrir. Skuldi tað tó víst seg, at hetta var tað einasta, sum bar til, so vísir hann tí ikki aftur.
Sí eisini


text:
Til ber at síggja hvar tey ymisku tingini eru frá við at fylgja hesi leinkjuni
2.9.13
Til íbúðina
String hyllin, Otto viftan og blað-haldarin er ein samanseting av hesum báðum tilfarunum, og eg kundi serliga hugsað mær String hyllina at hava hangandi í gongini.
Retro-feelið er aftur at síggja í Arkitekta lampuni og grýtuni - ella rættari sagt: tað er retro. Eg minnist grønu arkitekta lampuna á gamla kontórinum hjá mammu. Og slíka grýtu havi eg ofta kókað pasta í. Eg kundi ikki annað enn at smílast tá eg las um grýtuna og smiðgevan tá eg hevði fakið Design og hverdagskultur - sniðgevin er Jens Quistgaard, ár 1956. Hettar er danskt design sum riggar og hevur hildið í fleiri ártíggju
Til ber at síggja hvar tey ymisku tingini eru frá við at fylgja hesi leinkjuni
Til ber at síggja hvar tey ymisku tingini eru frá við at fylgja hesi leinkjuni
Labels: Solveig
Subscribe to: Post Comments (Atom)


text:
Finala um finaluplássið í Meistaradeildini hjá monnum
Leygardagin kl. 13 verður satt flogbóltsbrak í Sørvági, har SÍ og ÍF fara at stríðast um finaluplássið í meistaradeildini hjá monnum.
Einfalt
Roknistykkið er einfalt: Vinnarin skal spæla FM-finalu ímóti Fleyr – taparin stendur eftir við ongum (við undantaki av bronsumedaljum, sum leikararnir í hesum førinum tó ikki fara at fegnast um, kenna vit teir rætt).
Støðan undan seinasta landskappingardystinum í ár er, at ÍF er á øðrum plássi við 30 stigum og SÍ hevur 29 stig. Vinnur SÍ 3-2, so enda bæði liðini á 31 stigum, men tá verður tað SÍ sum strýkur avstað við finaluplássinum, tí teir tá hava ein settmun uppá +14, meðan ÍF hevur +12.
Grein 12 g sigur:
Um javnt er í stigum, er hægstljóðandi settmunur avgerandi. Stendur eisini her á jøvnum, eru innanhýsis dystir bæði í innleiðandi umfarinum og í deildini avgerandi – íroknað bóltmun. Stendur enn á jøvnum, verður umdystur leiktur. Kappingarstjóri FBFs ásetur tíð og stað fyri hendan dyst.
Dysturin var upprunaliga ásettur at vera kl. 14, men er framskundaður til kl. 13.
Sjálvar FM finalurnar verða leiktar í Høllini á Hálsi 13. og 15. apríl.


text:
Stuðul til gransking og menning á heilsuøkinum - freist 1.9.2015
Freistin at søkja stuðul til gransking og menning úr Sjúkrakassagrunninum er 1. september kl. 12 føroyska tíð.
Granskari kann saman við stovni í Føroyum søkja um stuðul til gransking og menning innan raðfest økir, sum kunnu menna heilsuøkið í Føroyum.
Tað eru í hesum umfarinum upp til knappar 6 mió. kr. tøkar til gransking og menning á fimm raðfestum økjum, har t.d. epidemiologi og ílegugransking kunnu innganga í hvørt einstakt øki, eins og t.d. menning av nýggjum tilgongdum, skipanum ella tænastum.
Stuðul kann veitast til smærri verkætlanir, samstarvsverkætlanir, ph.d.verkætlanir og post.doc. verkætlanir innan raðfestu økini.
Sum meginregla verður í mesta lagi latin stuðul til 2/3 av verkætlanini. Í heilt serligum føri kann verða latið upp til 100% í stuðli til granskingarverkætlanir fíggjaðar úr Sjúkrakassagrunninum. Viðfígging frá øðrum gevur fyrimun.
Allur játtaður stuðul skal nýtast í Føroyum, undantikið útreiðslur til ferðing, skeið og ráðstevnur.
Overhead kann í mesta lagi vera 10% av lønarútreiðslunum.
Minsta stuðulsupphædd, sum kann veitast til hvørja verkætlan innan raðfestu økini, er kr. 150.000, og latast kann í mesta lagi kr. 1.500.000.
Les meira um raðfestu økini, formlig krøv og møguleikar her
Mælt verður umsøkjarum til at seta seg í samband við Granskingarráðið fyri at fáa ítøkiliga ráðgeving í sambandi við umsóknirnar.
Hetta er annað stuðulsumfarið á høvuðsøki 2 hjá Sjúkrakassagrunninum. 19. desember 2014 varð almannakunngjørt, hvør fekk stuðul í fyrsta umfarinum. Tíðindaskrivið kann lesast her


text:
Partafelagið Demich hevði í 2017 enn eitt rímiligt ár við 2,2 milliónum krónum í avlopi. Úrslitið er væl betri enn árið frammanundan, tá avlopið var 1,9 milliónir, men tó ikki so gott sum í 2015 og 2014. Meðalvinningurin í Pf. Demich hesi seinasti fimm árini hevur verið 2,3 milliónir krónur.
Tað mest óvanliga við roknskapinum hjá Demich fyri 2017 er tó, at eigararnir hava tillutað sær eitt stórt vinningsbýti upp á 12,4 milliónir krónur.
Hóast hetta ikki framgongur beinleiðis í ársfrágreiðingini, ið er latin skrásetingini, so skyldast hetta helst, at orkufelagið Magn hevur keypt meirilutan í pf. Demich. Hetta sum liður í eini ætlan hjá Magn at veita hitaskipanir til føroysk húsarhald í sambandi við at felagið roynir at sleppa inn á el-netið sum grønur ravmagnsframleiðari.
Les eisini: Magn vil sleppa at kollvelta føroyska orkumarknaðin
Tíðindini um at Magn hevur yvirtikið meirilutan í pf. Demich bórust í sambandi við ein tíðindafund fyrst í apríl mánaði. Tá var eisini upplýst, at hóast felagið fær nýggjan stjóra, Róa Kalsø, so halda gomlu eigararnir í Demich fram í felagnum.
Yvirtøkan skal tó fyrst góðkennast av Kappingareftirlitinum, sum enn ikki hevur tikið støðu í málinum.
Demich hevði í fjør eitt bruttoúrslit upp á 16,1 milliónir krónur. Goldnar vórðu góðar 12 milliónir krónur í lønum og ein lítil hálv millión í partafelagsskatti.
Eftir at 12,4 milliónir krónur eru tiknar úr felagnum til eigararnar, er eginpeningurin í pf. Demich 911.000 krónur.
Høvuðsvirksemið hjá pf. Demich er nýgerð og viðlíkahald av ventilasjónsútbúnaði umframt sølu, nýgerð og viðlíkahald av HVS-vørum.
Eigarar av Demich undan Magn yvirtøkuni eru smápartafeløg hjá teimum fýra, sum eisini mannaðu nevndina, Bjarne Hansen, Atli Dávur Nattestad, Hákun Hansen og Thorbjørn Hansen, ið eisini var stjóri í felagnum.
Eigararnir í pf. Demich, frá vinstru Atli Nattestad, Bjarne Hansen, Hákun Hansen og Thorbjørn Hansen